Абдуғаффор Омонбоев2021-05-27T10:32:27+05:0027 May, 2021|“Йилнинг энг фаол журналисти – 2021”, Матбуот|\nРАИС ҚОНУНДАН ҲАМ ЗЎРМИ?\nРеспублика Маҳалла ва оилани қўллаб-қувватлаш вазири диққатига.\nСирдарё вилоятининг Оқолтин туманида яшовчи Муяссар Пардаева мана етти ойдирки ҳақиқат излаб сарсон-саргардон бўлиб юрибди. У адолат юзага чиқишига умид боғлаб даставвал вилоят ҳокимлиги мутасаддиларига сўнгра Маҳалла ва оилани қўллаб қувватлаш вилоят бошқармаси раҳбари Ўлмас Мадаминовга, бошқарманинг туман бўлими бошлиғи Алишер Ибодуллаевга, Оқолтин тумани ҳокими Дилмурод Фозиловга бир неча бор ёзма ва оғзаки равишда мурожаат қилди. Бироқ унинг бу таваллолари бамисли қудуққа тушган игннадек изсиз кетди. Янаям аниқроғи уни тинглайдиган бирон масъул Сирдарё вилоятида топилмади ва… ва ҳануз топилмаяпти!\n“Мен 2017 йилдан буён тумандаги Алишер Навоий номли МФЙда хотин-қизлар билан ишлаш ва оилаларда маънавий аҳлоқий қадриятларни мустаҳкамлаш бўйича мутахассис вазифасида ишлаб келаётгандим. Тўғриси ўз ишимни жуда севардим. Шу боис ишлаб чарчамасдим. Бироқ МФЙга Абдусаттор Ғайбуллаев раис бўлиб сайлангач, очиғи менга кун бермай қўйди. Ҳар бир ишимдан камчилик топиб камситадиган одат чиқарди. Аввалбошда ҳеч нарсага тушунмадим. Кейин… кейин билсам унинг нияти буткул бошқа аниқроғи менинг ўрнимга ўзининг эски ҳамтовоғи Норинисо Юлдашевани қўйиш экан. Алал оқибат бунга эришди ҳам! А.Ғайбуллаев ва Н.Юлдашевалар олдин ҳам ҳудди шу МФЙда бирга ишлаб, содир этган жиноятлари учун суднинг қора курсисига бирга ўтиришган. Аниқ айтадиган бўлсам Н.Юлдашева 2 марта, А.Ғайбуллаев эса оз эмас, кўп эмас 4 марта бу курсини “ишғол қилган”! “Шундай одамларнинг қўлида хор бўлганлигим учун гоҳида хўрлигим келади. Умуман бу каби инсонлар бундай шарафли вазифаларда ишлаши мумкинми деган савол дилимни ўртаб юборади.”\nКуюнчаклик билан битилган мактуб шу зайлда давом этаверади. Ундан маълум бўлишича Оқолтин тумани ҳокими Д.Фозиловнинг 2020 йил 7 мартдаги 06-2/08-345 сонли огоҳлантириш хати МФЙ раиси А.Ғайбуллаевга роса қўл келган ва у бундан жуда унумли фойдаланган. Бу ҳақда кейинроқ батафсил сўз юритамиз.\nХуллас ҳоким ўз огоҳлантириш хатида тумандаги 12 та МФЙда фаолият юритаётган хотин-қизлар билан ишлаш ва оилаларда маънавий аҳлоқий қадриятларни мустаҳкамлаш бўйича мутахассисларни (бундан кейин хотин-қизлар бўйича мутахассис – муаллиф) штат бирлиги қисқариши боис тез орада ишдан бўшатилишини маълум қилганди.\nБунга президентимизнинг 2020 йил 18 февралдаги “Ўзбекистон Республикаси маҳалла ва оилани қўллаб-қувватлаш вазирлиги фаолиятини ташкил этиш тўғрисида”ги Қарори, худди шу санада имзоланган “Жамиятда ижтимоий маънавий муҳитни соғломлаштириш, маҳалла институтини янада қўллаб-қувватлаш ҳамда оила ва хотин қизлар билан ишлаш тизимини янги даражага олиб чиқиш чора тадбирлари тўғрисида”ги Фармони асос қилиб олинди. Бироқ Фармонга мувофиқ хотин-қизлар бўйича мутахассис лавозими ўрнида МФЙнинг оила, хотин-қизлар ва ижтимоий-маънавий масалалар бўйича ўринбосари (бундан кейин хотин-қизлар масалалари бўйича ўринбосар – муаллиф) штат бирлиги жорий этилди.\nДарҳақиқат, президентнинг юқорида номлари зикр этилган қарор ва фармонлари ижроси юзасиданбарча жойларда бўлганидек Сирдарё вилоятида қолаверса Оқолтин туманида ҳам қатор хайрли ишлар амалга оширилди. Даставвал маҳалла ва оилани қўллаб-қувватлаш вилоят бошқармаси ва унинг туман, шаҳарлардаги бўлимлари ташкил этилди. Соҳага етук, ўз ишининг жонкуярлари жалб этилди. Натижада вилоятдаги МФЙлар фаолиятида сезиларли жонланиш сезилди. Вилоят ҳуқуқ тартибот идораларида самарали фаолият юритган Ўлмас Мадаминовнинг соҳага раҳбар этиб тайинланиши бу ижобий силжишларнинг асосий мезони бўлаётганлигини бугун вилоятда кўпчилик эътироф этаётганлигида бор гап. Бироқ… бироқ Муяссар Пардаеванинг ушбу бошқарма бошлиғига йўллаган пайдар-пай мурожаатлари умуман эътиборсиз қолдирилаётганлиги очиғи бизни чуқур таассуф ва таажжубга солди!\n“Мен М.Пардаевани қатор йиллардан буён биламан. Ўз касбига, оиласига содиқ, фидойи аёл. У МФЙда ишлаган даврида бирор хотин-қиз арз-дод қилиб ҳокимлик эшигини тақиллатмади. Раҳбариятни ишдан чалғитмади. Вақтини ўғирламади. Чунки у ҳар қандай чигал муаммони мустақил еча олади. Энг асосийси одамлар билан муомала қилишни билади. Унинг ишдан бўшатилганлиги, ноқонуний сайлов қурбони бўлгани масаласига келсак бу муаммони фақат ва фақат бошлиғимиз А.Ибодуллаевгина еча олади” – дейди биз билан суҳбатда туман Маҳалла ва оиални қўллаб-қувватлаш бўлими бошлиғининг биринчи ўринбосари Насиба Алтмишева. Қўлимизда туман ҳокимлиги мутасаддиларига, Маҳалла ва оилани қўллаб-қувватлаш вилоят бошқармаси бошлиғи Ў.Мадаминовга А.Навоий номли МФЙда яшовчлар томонидан йўлланган 100 дан ошиқ имзо қўйилганфикрномалар, арзномалар нусхалари турибди. Уларда МФЙ аҳли, туман ИИБ ходимлари ҳатто тумандаги маҳаллий кенгаш депутатлари ҳам М.Пардаевани МФЙга қайтариш лозимлиги ҳақида жон куйдириб баён этишган. Бироқ, бу мурожаатномалар ҳануз қоғозда қолиб кетмоқда. Чунки вилоят ва тумандаги бирон-бир раҳбар улар билан батафсил танишиб чиқиб, муаммоли масалага қонуний баҳо беришни ўзига эп кўрмаяпти!!!\nПардаеванинг арзномасини ўрганиш чоғида қўлга киритилган баъзи ҳужжатлар билан таниша туриб ёқа ушлаб қолаёздик…\nХуллас А.Ғайбуллаев 2019 йилда МФЙга раис бўлиб келгач ўз ёнига эски қадрдонларини йиғиш пайига тушди. Шу боис 2020 йилнинг 30 апрелида шошилинч равишда йиғилиш ўтказди ва унда кенгаш аъзоларининг ўнга яқини иштирок этди. Асосий мақсад МФЙ раисининг ўринбосарларини сайлаш эди. Агар 2020 йил 19 сонли йиғилиш баённомасига таяниб сўз юритилса мазкур йиғинда МФЙ раисининг оила, хотин-қизлар ва ижтимоий маънавий масалалар ҳамда ободонлаштириш, томорқа ва тадбиркорлик масалалари бўйича ўринбосарлари сайланди. Хусусан М.Пардаева, Н.Юлдашева, А. Раҳмоновалар раиснинг оила ва хотин-қизлар масалалари бўйича ўринбосарлигига номзод этиб кўрсатилди. Раис ўша йиғиндаги нутқида 3 чи номзод Ашурхон Раҳмонова ўз номзодини қайтариб олганлиги учун қолган 2 нафар номзодга яширин тарзда овоз бериш лозимлигини баён қилди.\nБиз мақолани тайёрлаш жараёнида Ашурхон Раҳмонова билан телефон орқали боғланиб, нима сабабдан 30 апрелдаги раис ўринбосарлиги учун бўлиб ўтган сайловда ўз номзодини қайтариб олганлиги ҳақида суриштирдик. А.Раҳмонова бу саволимиздан сўнг ҳангу-манг бўлиб қолди ва ҳеч қандай йиғилишдан хабари йўқлигини, аксинча номзоди қўйилганлиги боис сайловга чақиришларини ҳануз кутиб юрганлигини асабий ҳолда баён қила кетди. Яна бир ажабланарли томони Давлат махсус комиссияси томонидан коронавирус пандемияси туфайли бутун республикада қатъий карантин эълон қилинган, жойларда оммавий тадбирлар, йиғин-йиғилишларга буткул чек қўйилган ҳатто давлат миқёсидаги вазирлик ва идоралар ҳам масофавий ишлаш тизимига ўтган бир паллада Оқолтин туманининг А.Навоий номли МФЙ раиси А.Ғайбуллаев анчайин катта йиғилиш ўтказганлиги “тескари таҳсин”га молик масала эканлигини алоҳида таъкидлаш жоиз! Бунисиям майли, ушбу сайловда “Фуқароларнинг ўзини-ўзи бошқариш органлари тўғрисида”ги Ўзбекистон Республикаси Қонуни талаблари қўпол тарзда бузилди, яъни раис ўринбосарлигига сайловлар яширин овоз бериш йўли билан ўтказилди. Алал-оқибат раис жаноблари мақсадига эришди. Яширин овоз бериш йўли билан Н.Юлдашева ўринбосарликка сайланди. Ваҳоланки мазкур Қонуннинг 17-моддасида “Фуқаролар йиғини Кенгашининг қарорлари очиқ овоз бериш йўли билан қабул қилинади” дея битиб қўйилган!\nҚолаверса буни 2020 йилнинг 14 октябрида ФИБ Оқолтин туманлараро судида судья Ўткир Абдураҳмонов томонидан имзоланган ҳал қилув қарори ҳам тасдиқлайди.\nДарвоқе, М.Пардаева вилоят туман мутасаддиларидан амалий кўмак уёқда турсин бирон жўяли жавоб ҳам ололмагач ФИБ Оқолтин туманлараро судига МФЙ Кенгашининг 2020 йил 30 апрелдаги қарорини ҳақиқий эмас деб топишни, ўз иш жойига тикланишини сўраб ариза билан мурожаат қилганди. Алалхусус унинг даъволари қисман қаноатлантирилиб, МФЙ Кенгашининг 2020 йил 30 апрелдаги Н.Юлдашевани раис ўринбосарлигига сайлаш, умуман шу санада қабул қилинган Кенгаш қарори ҳақиқий эмас деб топилди!\n– Тумандаги 12 та МФЙда фаолият юритган хотин-қизлар масалалари бўйича мутахассисларнинг 11 нафари жойлардаги Кенгашларда ўтказилган сайловлар ва уларнинг тегишли қарорларига мувофиқ МФЙ раисларининг Оила ва хотин-қизлар масалалари бўйича ўринбосарлари лавозимларига сайланди. Аниқроғи уларнинг ҳеч бири ишсиз ҳолда кўчага ташлаб қўйилмади. Бироқ А.Ғайбуллаев М.Пардаеванинг сайланишига тиш тирноғи билан қарши бўлаётир – дейди суҳбатни давом эттираркан Насиба Алтмишева.\nГапнинг очиғи юз берган ҳолатлар, раис ўринбосарлиги учун шошма-шошарлик билан ўтказилган чала-чулпа сайловлар ва уларнинг натижалари бизда анчайин шубҳа уйғотди. Эътибор қилинг, А.Ғайбуллаев ўринбосарларни тасдиқлаш ҳақидаги Кенгаш қарорини 2020 йилнинг 30 апрелида имзоламоқда. Худди шу куннинг ўзидаёқ Юлдашева Норинисони раис ўринбосари лавозимига тасдиқлаш ҳақида 19-сонлиқарорини тасдиқлаётир.\nБироқ Оқолтин туман ҳокимининг хотин-қизлар билан ишлаш ва оилаларда маънавий аҳлоқий қадриятларни мусаҳкамлаш бўйича мутахассисларни лавозимидан озод этиш тўғрисидаги 132- Ғ сонли Фармойиши 2020 йилнинг 7 майида имзоланмоқда. Яъни роппа-роса 7 кун олдин МФЙ раиси отни жадал қамчилаб хотин қизлар масалалари бўйича ўринбосар лавозимига сайлов ўтказмоқда. Аслида бунинг акси ўлароқ туман ҳокимининг фармойишидан сўнггина жойларда сайловлар ташкил этилиши, бунга мазкур ҳужжатнинг асос қилиб олиниши тегишли қонун ҳужжатларида аниқ кўрсатиб ўтилган!\nБиз юқорида 2020 йилнинг 14 октябрида ФИБ Оқолтин туманлараро суди томонидан А.Навоий номли МФЙнинг 30 апрелдаги Кенгаш қарори ҳақиқий эмас деб топилганлигини қайд этиб ўтгандик. Ана шундан сўнгА.Ғайбуллаев яна бир “янгилик”ка қўл урди, яъни2020 йилнинг 4 ноябр куни МФЙ Кенгашининг йиғилишини чақирди ва биргина Норинисо Юлдашеванинг номзодини хотин-қизлар масалалари бўйича ўринбосарликка тасдиқлаш учун йиғилганларга “нутқ ирод қилди.”\nАмалдаги қонунчиликка биноан эса камида 2 нафар номзод кенгаш аъзоларига таништирилиши лозим эди!\n“2018 йилдан буён Кенгаш аъзосиман. А.Навоий номли МФЙ ҳудудидаги 3- мактабда қатор йиллардан буён раҳбарлик қиламан. Шу боис катта-кичик йиғинларда қатнашиб тураман. Лекин умрим бино бўлиб, бунақа шошилинч йиғилишни кўрмаганман. Сабаби 4 ноябрь куни МФЙ раиси А.Ғайбуллаев мактабга келиб йиғилиш бўлишини айтди ва шоша-пиша уёқ-буёққа қўнғироқ қилиб 8 нафар кенгаш аъзосини иш жойларидан ҳатто уйларидан ҳам чақиртириб олди. Сўнгра Н.Юлдашева деган аёлни кўрсатиб, шу киши менинг хотин-қизлар масалалари бўйича ўринбосарим бўлади, қўл кўтариб тасдиқлаб беринглар деди. Мен унга номзод битта эмас, бир нечта бўлиши лозимлигини айтганимда у қўл силтади. Ноилож айтганига кўниб қўл кўтардик” – дейди биз билан суҳбатда 3-умумтаълим мактаби директори Насиба Суюнова.\nКенгашнинг яна бир аъзоси Бахтиёр Сиддиқовнинг таъкидлашича, уни уйидан раис зудлик билан суратга тушиш учун чақиртириб олган.\n“Келсам сайлов бўлаётган экан. А.Ғайбуллаевнинг кўрсатмасига биноан биргина номзод Н.Юлдашевага овоз беришга мажбур бўлдик. Қўлингни кўтар дейишди, кўтардик. Дарҳақиқат сураткаш расмга олди ва бу суратлар ҳокимликка керак дейишди… Очиғи ҳеч нарсага тушунмадим.”\nМФЙ кенгаши аъзоларидан яна бири Ботир Мадиновнинг таъкидлашича, раис А.Ғайбуллаев ҳали бирон марта аъзоларга қилинган ва қилинажак ишлар тўғрисида ҳисобот бермаган. Улар билан маслаҳатлашмаган. Шундай бўлгач, бунақа “срочний” сайловларни ўтказиш унга чикора – дейди Б.Мадинов.\n“Республика Президентининг 2020 йил 18 февралдаги “Жамиятда ижтимоий маънавий муҳитни соғломлаштириш, маҳалла институтини янада қўллаб-қувватлаш ҳамда оила ва хотин-қизлар билан ишлаш тизимини янги даражага олиб чиқиш тадбирлари тўғрисида”ги ПФ 5938 сонли Фармони иловасида эски тартибда тасдиқланган Кенгаш янги ташкил этилган вазирлик юрисдикциясига ўтганидан сўнг қонун талабига кўра қайта тасдиқланиши ва шундан кейингина қарор қабул қилиш ваколатига эга бўлишлиги қатъий белгилаб қўйилган. Лекин Оқолтин туманининг А.Навоий номли МФЙда бу нормаларга умуман амал қилинмаган. Кенгаш таркиби Фармонга биноан қайта тасдиқланмаган. Бас, шундай экан, эски тартибдаги Кенгашнинг 19 сонли қарори ҳеч қандай қонуний кучга эга эмас” – дейди саволларимизга жавобан қатор йиллар прокуратура ва адлия тизимида фаолият юритган кекса юрист Мардали Маҳмудов.\nБиз мақолани тайёрлаш жараёнида Оқолтин туман ҳокими Д.Фозиловга бир неча бор сим қоқдик. Мақсадимиз – унинг бу борадаги фикрларини билиш эди. Бироқ кетма-кет қилинган қўнғироқлар жонига тегди шекилли ҳоким жаноблари телефонни ўчириб қўйишни афзал билдилар. Туман маҳалла ва оилани қўллаб-қувватлаш бўлими бошлиғи А.Ибодуллаев эса мавжуд ҳолатни умуман шарҳлаб беролмади. Вилоят Маҳалла ва оилани қўллаб-қувватлаш бошқармаси бошлиғи Ў.Мадаминовнинг ўзи тугул телефон рақамини топиш биз учун жуда душвор масала бўлиб қолаверди.\n… М.Пардаева эса ҳали ҳам ҳақиқат қарор топишига умид қилиб юрибди…\n“Миллий тикланиш” газетасининг 2021 йил 13 январь, чоршанба №2 (1104) сонида чоп этилган.


Бу кимнинг иши эди? — Нурободдаги «эски ноутбуклар» воқеаси тафсилотлари\nСамарқандда «1 миллион дастурчи» IT танлови ғолиби бўлган мактаб ўқувчисига ишлатилган ноутбук берилгани тўғрисидаги воқеа ижтимоий тармоқларда кенг мунозараларга сабаб бўлди. Воқеа оқибатида туман ҳокими ўринбосарига ҳайфсан берилган, туман ХТБ мутахассиси ишдан олинган.\nKun.uz мухбирлари Нуробод туманида бўлиб, воқеа иштирокчиларига микрофон тутди.\nМаълум бўлишича, ёш IT’чилар танловининг туман босқичида ғолиб бўлган 41-мактаб ўқувчиси Сардор Сатторовдан ташқари яна икки ғолиб ўқувчига ҳам эски ноутбук совға тариқасида топширилган экан.\nУстига-устак, Сардор Сатторовнинг видеомурожаати интернетда тарқалгач, якшанба куни ярим тун соат бирларда унга шошилинч алмаштириш учун олиб келинган иккинчи ноутбук ҳам эски бўлган.\nЭнди бу уч йигитга рағбат сифатида вилоят ҳокимлиги томонидан янги ноутбуклар берилди.\nБиз воқеалар ривожи билан қизиқдик. Сардор Сатторов иштирок этган йўналишда синов ўтказган ТАТУ Самарқанд филиали вакили танловнинг ўтказилиши ҳақида қисқача тушунча берди.\nИлҳом Бойназаров, ТАТУ Самарқанд филиали дастурий кафедра мудири, доцент\n«Танловнинг вилоят босқичи ТАТУ Самарқанд филиали платформасида тест шаклида ўтказилди. Сардор Сатторов ҳам вилоят босқичида иштирок этган ва олимпиада талаблари бўйича баллар кетма-кетлигида 8-ўринни эгаллаган. Туман босқичида ҳам, вилоят босқичида ҳам совринли ўринни эгаллаганларга ноутбук, планшет ва телефон мукофот тариқасида топширилган», — дейди ТАТУ Самарқанд филиали дастурий кафедра мудири Илҳом Бойназаров.\nВоқеа оқибатида ҳайфсан интизомий жазосига мубтало бўлган Нуробод туман ҳокимининг ёшлар масалалари бўйича ўринбосари Наврўзбек Жалолиддинов танлов ғолибларига ноутбук бериш низомда бўлмаганини айтди.\nНаврўзбек Жалолиддинов, Нуробод туман ҳокимининг ёшлар масалалари бўйича ўринбосари\n«6 январ куни танловнинг туман босқичини ўтказганмиз, туман ҳокимлиги, ТХТБ ва ТАТУ Самарқанд филиали билан ҳамкорликда. 47 нафар иштирокчи орасидан белгиланган тартибда ғолиблар аниқланган. Биринчи ўринни эгаллаганларга ўша куни мукофот сифатида уяли телефон берганмиз. Ноутбук берилган. Туманда ноутбук берилмаган. Ноутбук вилоят босқичида топширилган, биз у жараёнга аралашганимиз йўқ», — дейди ҳоким ўринбосари.\nМасала юзасидан ҳайфсан олгани ҳақида туман ҳокими ўринбосари шундай деди: «Қўлланган интизомий жазони ўринли деб биламан. Ташкилий масалага масъулиятсизлик билан қараганмиз».\nНуробод туман халқ таълими бўлими мудири Равшан Тўраев эса эски ноутбуклар ХТБ томонидан топширилганини тан олди.\nРавшан Тўраев, Нуробод туман халқ таълими бўлими мудири\n«Туманда ўтказилган танлов ғолибларига туман ҳокимлиги томонидан берилган совғалар — биринчи ўринни қўлга киритганларга қўл телефонлари, иккинчи ўрин эгаларига электр чойнак ва учинчи ўрин соҳибларига китоблар жамланмаси тақдим этилди.\n10 январ куни вилоят босқичида бошқа туманда ғолиб бўлганларга компьютер топширилаётгани сабабли, биз ўзимизда фойдаланмасдан турилган ноутбукларни тўғри тушунтирган ҳолда, кейинроқ янгисини олиб берамиз, деб топширдик. Ноутбукларни туман ХТБ АКТ бўйича мутахассиси Аслиддин Дангалов Самарқанд шаҳрига олиб бориб топширган», — деди ТХТБ мудири Равшан Тўраев.\nМаълум бўляптики, 6 январ куни туманда ғолиб бўлганларга телефон, электр чойнак ва дарсликлар топширилган. Болалар вилоят босқичида қатнашиш учун 10 январ куни Самарқанд шаҳрига боришганда, бошқа туманлар ғолибларга ноутбук топширишаётгани маълум бўлиб, зудлик билан тумандан ноутбук етказиш буюрилган. Шунда, бир четда турган эски ноутбуклар таксида Самарқандга шошилинч етказилган.\nМасъуллар болаларга ноутбуклар эски экани, кейинроқ алмаштириб берилишини тушунтиришганини таъкидлашмоқда, болалар эса ноутбук эскилигини уйга келиб билишганини айтишди.\nҒолиб бўлган ўқувчилардан бирининг онаси бир ҳафта кутишганда ҳам ноутбук алмаштириб берилмагани, улар ҳам мурожаат қилиб чиқмоқчи бўлиб турганини билдирди. Бироқ Сардор Сатторовнинг видеомурожаати ортидан, қолган икки ўқувчига ҳам янги ноутбук топширилган.\nМазкур воқеа оқибатида туман халқ таълими бўлимининг АКТ бўйича мутахассиси Аслиддин Дангалов ишдан олинган.\nСамарқанд вилоят халқ таълими бошқармаси бўлим бошлиғи Хуршид Ғозиев «ноутбук воқеаси» интернет орқали оламга тарқалганидан кўп ҳам хурсандмаслигини билдириб, ёш ўқувчиларнинг бу тарзда видеомурожаат қилиб чиқишини журналистлар олдида қоралаган.\n«Болага тарбия бермоқчи бўлсак бундай йўналишни танламаслигимиз керак. Ҳар бир ота-она, журналист ва блогерларга тавсиям. Болага бу тарзда ҳақини ажратишнинг бундай «яхши» йўлларини ўргатадиган бўлсак, балким бола эртага йўлини топиб кетар, лекин бундай йўл билан ўз йўлини топишини оқламаган бўлардим», — деган Хуршид Ғозиев.\nНоутбук воқеаси хайрли якунлангандек. Вилоят ҳокимлиги томонидан уч ўқувчига янги ноутбуклар изланишда давом этишлари учун рағбат сифатида топширилган.\nАхборот технологиялари ва коммуникацияларни ривожлантириш вазирлиги ёрдамида IT-Park делегацияси ҳам Нурободда бўлиб, ўқувчи-ёшлар билан суҳбатлашган, уларда мотивация уйғотган. Шунингдек, мазкур ўқувчиларга туман IT-марказида Python ва IT English курсларида текин таълим олиш имконини тақдим этган.\nТашриф ниҳоясида биз ўқувчиларни суҳбатга тортдик. Улар хурсанд. Воқеадан бироз тушкунликка тушиб қолган Сардор Сатторов эса ўзини қўллаб-қувватлаганларга ташаккур билдирди.\nP/S: Нуробод туманида ёш ай-тичилар мусобақасини ўтказишда иш дарҳақиқат расво ташкил қилинган экан.\nМақола эълон қилишга тайёрланаётган чоғда Нуробод туманидан яна битта мурожаат келиб тушди.\n40-мактабнинг 7-синф ўқувчиси Бекмуродова Барчиной Front and web дастурчи йўналишида Нуробод туманида 2-ўринни олган ва 6 январ куни унга уч дона китоб совға қилинган. Ҳолбуки, Нуробод туман ҳокими ўринбосари Наврўзбек Жалолиддинов 2-ўрин учун электр чойнак совға қилинганини айтганди (китоблар тўплами 3-ўрин эгасига берилган).\nСўнг 10 январ куни вилоят босқичидаги иштироки учун бошқа тумандан қатнашаётганлар қатори ҳамманинг кўз ўнгида унга планшет совға қилинган. Кейин ўша планшет қайтариб олиб қўйилибди...\nМонтаж устаси: Жаҳонгир Алибоев


10.10.2019 23:41 0 9380\n8 октябрь куни Москва вилояти Люберец туманидаги ўрмондан Ўзбекистон фуқаросининг жасади топилган. Бу ҳақда Ўзбекистоннинг Россиядаги элчихонаси хабар берди.\nАввалроқ 2 октябрь куни “Томилинск электрон заводи” илмий-ишлаб чиқариш корхонаси” МЧЖнинг объектларидан бирида девор қулаши натижасида ҳамюртимиз вафот этгани ва ташкилот раҳбарлари мазкур ҳолатни яширишга уринаётгани тўғрисида маълумот бор эди.\nЭлчихона шу ҳолат бўйича ҳуқуқни муҳофаза қилувчи органларга расмий мурожаат қилган ва бош консул Ўзбекистон Бандлик ва меҳнат муносабатлари вазирлиги Ташқи меҳнат миграция агентлиги ваколатхонаси раҳбари билан биргаликда воқеа жойига борган эди.\nТергов органлари қидирув амалиётларини олиб борган ва марҳумнинг жасади объектдан 5 км. узоқликдан топилган.\nАйни пайтда тергов ва тезкор қидирув тадбирлари давом этмоқда.\nЭлчихона вазиятни назоратга олган ва марҳумнинг жасадини ватанга юбориш билан боғлиқ масалаларни ҳал қилмоқда.\nКоронавирус 28/03, 12:56\nҲуқуқ 22/12, 17:19\nТошкент шаҳридаги қудуқ ичидан жасад топилди


Туркманистон табиий газига харидор қидирмоқда\n21:02 / 14.03.2017\nТуркманистоннинг Хитойга қўшимча табиий газ етказиб бериш йўли билан мустақиллик йилларидаги энг кучли иқтисодий инқирозга барҳам бериш борасидаги орзулари ушалмай қоладиган кўринади. Гап шундаки, шу кунларда Туркманистондан ХХРга табиий газ етказиб бериш бўйича тўртинчи газ қувурини қурмасликка қарор қилинди. Oilprice.com сайтида шу ҳақда таҳлилий мақола чоп этилди.\nТахминларга кўра, D қувури орқали Хитойга ҳар йили 30 млрд куб метр газ етказиб берилиши режалаштирилган эди. Бугунги кунда, Туркманистондан Ўзбекистон ва Қозоғистон орқали Хитойга чўзилган учта газ (A, B, C) қувурида маҳсулот етказиб берилмоқда.\n2016 йил охирида Хитой тўртинчи газ қувурига қизиқишини йўқотган. Бироқ, расман янги газ қувури қурилишини Пекин эмас, балки Ўзбекистон ёпди. 2017 йил 2 март куни РИА Новости агентлиги хабар қилганидек, China National Petroleum Corporation ва “Ўзбекнефтегаз” D газ қувури қурилишини номаълум муддатга қолдирди.\nБу лойиҳанинг бекор қилиниши 25 йилда энг кучли иқтисодий инқирозни бошдан кечираётган Туркманистон учун оғир зарба бўлди. Республика иқтисодиётининг газ экспортига ўта боғлиқлиги ушбу ҳолатни изоҳлайди. Инқирознинг кучайишига Россиянинг туркман газини харид қилишдан воз кечгани ҳамда Эроннинг шу йил бошидан шартнома бандлари бўйича келиша олмагани сабаб газ олишни тўхтатгани сабаб бўлди.\nХитой Туркманистонга минг куб газ учун 185 доллардан тўлайди, Ашхободнинг ўтган йили Хитойга 30 млрд куб метр газ сотгани инобатга олинса, яхшигина даромад кўрилгандек кўринади. Бироқ, вазиятни Хитойдан олинган улкан газ кредитлари бузмоқда. Табиий газнинг бир қисми газ конларини ўзлаштириш учун олинган кредитлар эвазига етказиб берилмоқда.\nАлбатта, мамлакат раҳбари Гурбангули Бердимуҳаммедов улкан газ лойиҳалари ҳақида, уларнинг мамлакатни янада бойитиши ҳақида кўп гапиради. Масалан, Туркманистон-Афғонистон-Покистон-Ҳиндистон (TAPI) газ қувури шулар жумласидан. Бу лойиҳа амалга ошгудек бўлса, Ашхобод йилига 33 млрд куб метр газни мижозларига етказиб бериши мумкин. Туркманистон раҳбарияти ўз ҳудудидаги газ қувурларини қуришни бошлагани ҳақида маълум қилган бўлса, Покистон ҳам шу ойнинг бошидан қурилишга старт берди. Лекин масаланинг иккинчи томони ҳам бор. Туркманистондан Покистонга борувчи газ қувурининг 700 километри Афғонистон ҳукумати ва Толибон ҳаракати ўртасида аёвсиз жанглар давом этаётган ҳудудлардан ўтиши керак.\nПрезидент Бердимуҳаммедов 2019 йилдан TAPI қувури бўйлаб газ етказиб берилишини айтаётган бўлса, Исломобод 2017 йил январида бу тахминни рад этиб, газ қувури камида бир йил кечроқ фойдаланишга топширилишини маълум қилди.\nТуркманистон газини сотиш билан боғлиқ яна бир мега лойиҳа – Транскаспий газ қувури ҳақида ҳеч ким эсламай ҳам қўйди. У 30 млрд куб метр Туркманистонда қазиб олинган газни Европага етказиши лозим эди.\nOil Price, шунингдек, Ашхободнинг яна бир муҳим харидорини йўқотганини тахмин қилмоқда. Қиш тугади, Теҳрон бу йил туркман газисиз қишни ўтказди. Шунга кўра, келаси қиш мавсумини ҳам Эрон қўшнисидан газ харид қилмасдан ўтказиши эҳтимолдан холи эмас.\nШундай экан, ҳозирда, Туркманистон йилига 35 млрд куб метр газ (бир қисми кредитни ёпиш эвазига) етказиб бериш орқали ягона харидор Хитой билан қолмоқда. Яқин истиқболда йирик газ лойиҳаларини амалга ошириш ҳам кўзга ташланмаяпти.


"Биринчи даврадан кейин ўзимга яраша талабларим бор, "Бунёдкор"даги футболчиларнинг фамилиясини кўриб ўйинчиларимиз танишмайди". Бахтиёр Ашурматов кимларга эътироз билдирди?\n22 июнь, 01:03\n“Қўқон-1912” жамоаси Суперлиганинг 12-турида Тошкентда “Бунёдкор”га қарши майдонга тушди. Ғалабага жуда яқин келган меҳмонлар қўшиб берилган дақиқаларнинг сўнгисида аламли голни ўтказиб юборишди. Натижада ғалабадан мосуво бўлдилар. Ўйиндан кейин “Қўқон-1912” бош мураббийи Бахтиёр Ашурматов бир қатор саволларга жавоб берди.\n- Бир кун олдин бўлиб ўтган 23 ёшгача бўлган Ўзбекистон ва Саудия Арабистони терма жамоалар ўртасидаги ўйин фонида бугунги учрашув унчалик кўринмаган бўлиши мумкин, - дея гап бошлади Ашурматов. - Чунки финалда икки жамоа яхши футбол намойиш қилишди. Афсуски, ёшларимиз мағлубиятга учрашди. Лекин майдонни юзлари ёруғ ҳолда тарк этдилар. Темур Кападзе бошчилигидаги жамоамиз ҳали ўз сўзини айтади. Бизнинг жамоамиз бугун жанговарлик борасида ютқазмади. Охирги икки учрашувда ўйинчиларимизга эътирозларимиз бор эди. Вазиятлар кўп бўлмади, бироқ ғалабага лойиқ эдик. Афсуски, охирида йўқотилган эътибор бизга қимматга тушди. Учрашув якунланиши арафасида аламли голни ўтказиб ғалабани қўлдан чиқардик. Барибир “Бунёдкор” футболчиларини охиригача курашганини тан олишимиз керак. Бугун бизга уч очко жуда ҳам муҳим эди. Турнир жадвалидаги ўрнимиз ҳавас қиладиган даражада эмас. Бу – футбол. Эътиборни йўқотганимиз сабабли муҳим уч очкодан маҳрум бўлдик. Ўйин тенг курашлар остида кечди. Умуман олганда, учрашувдаги дуранг адолатдан десак ҳам бўлади.\n- “Бунёдкор” ўз ўйинини намойиш қила олмади. “Қўқон-1912” шундан фойдаланиб ютиб кетиши мумкин эди. Таркибни солиштирадиган бўлсак, тажриба бўйича ҳам “Қўқон-1912” “Бунёдкор”дан бир бош устун. Бунга қандай изоҳ берасиз?\n- “Бунёдкор” ҳам бу йилги мавсумда ёмон ўйин кўрсатмаяпти. Тўғри, барқарорликни намойиш қилмаяпти. Лекин турнир жадвалида биздан юқорида турибди. “Бунёдкор” бўш жамоа ёки савияли футболчилар кам демаган бўлардим. Ёш, ўсишга интилиб турган футболчилар қаторида Даврон Эргашев, Аваз Ўлмасалиев, Дилшод Жўраев, Томива, Нарх каби ўйинчилар атрофида ёшлар ҳам ўсиб боришяпти. Рақибдан келиб чиқиб, бизни бу учрашувда фақат ғалаба қониқтиришини таъкидлаб ўтгандик. Ғалабага яқин келдик. Лекин охиридаги йўқотилган эътибор қимматга тушди.\n- Бугунги ўйин зерикарлироқ ўтди. Вазиятлар кам бўлди, дарвозабонларга деярли иш топилмади. Шунингдек, Қувондиқ Рўзиев билан Жавоҳир Сидиқовни спорт формаси сизни қониқтиряптими? Бугун суст ҳаракат қилишди.\n- 1:0 ҳисобда олдинга чиқиб олганимиздан кейин марказни кучайтиришимиз керак эди. Ҳимояга мослашганроқ ярим ҳимоячини чиқаришимиз лозим эди. Таркибимизда бундай ярим ҳимоячи йўқ. Ўтган йили бизда танлаш имконияти кўпроқ эди. Иқбол Маликжонов, Фарҳод Бекмуродов, Ойбек Рустамов, Бамба бор эди. Улардан аксари кетди ва ҳимояга мослашган ярим ҳимоячини топа олмадик. Лекин Рўзиевни бугун ёмон савияда ўйнади, деб айтмаган бўлардим. Катта ҳажмдаги ишни бажарди. Лекин рақобат бўлганида ярим ҳимоячилардан бирини олиб, марказий ҳимояни, дарвозамизга яқинроқ ҳудудларни беркитишга ҳаракат қилардик. Аммо захирамизда бундай ўйинчилар йўқ эди. Охиригача ушбу ўйинчилар билан қолишга мажбур бўлдик. Тўғри, Жавоҳир Сидиқов бундан ҳам юқори даражада ўйнай олади. Ўзига ҳам охирги пайтларда кўрсатаётган ўйинлари маъқул келмаётган бўлиши керак. Аммо мухлислар билишмайдики, у охирги пайтларда фақат жароҳати билан ўйнаяпти. Оёғи шишиб кетган бўлишига қарамай, укол ёрдамида майдонга чиқяпти, ундан миннатдор бўлишимиз керак. Рақобат бўлганида унга дам бериб, бошқа футболчилардан фойдаланиб, унда даволаниш имкони бўларди. Афсуски, бизда имконият йўқ. Шу сабабли Сидиқов ўз ўйинини жароҳат туфайли кўрсата олмаётган бўлиши мумкин. Лекин Жавоҳир бундан ҳам юқори савияда ўйнай олади. Бугун Дилшод Раҳматуллаевга ҳам кўп эътироз билдирдим. Бугунги ярим ҳимоячиларимиз янада яхшироқ ўйнай оладилар, аммо биз қониққанимиз йўқ.\n- Барибир Сидиқов ва Рўзиев жамоадошларини кескин паслар билан таъминлай олишмади...\n- Ўша кескин паслар етишмаганлиги сабабли ҳам вазиятлар кам бўлди. Зерикарлироқ ўйин бўлди. Чиройлироқ футбол тарафдоримиз. “Бунёдкор” ҳимоядан чиққанида босим уюштиришга ҳаракат қилдик. Дарвозалар томон зарбалар кам бўлди. Рўзиевда ҳам, Сидиқовда ҳам ажойиб зарбалари бор. Аммо бундан фойдаланишмади. Биринчи давра тугаганидан кейин рақобатни кучайтиришимиз керак. Ҳар қандай футболчи қанақа савияда бўлмасин таркибда ўзига рақобат бўлмаса, ўсиши қийин. Хоҳлаймизми-йўқми, бўшашади. Ҳар қандай ҳолатда ҳам асосий таркибда ўйнайман, деган тушунча пайдо бўлади. Балки рақобат йўқлиги учун улар ўз савияларида ўйнай олмётгандир. Мурод Холмуҳаммедов йўқлиги сабабли биргина таняч ярим ҳимоячимиз Ойбек Рустамовни орқага олдик. Раҳматуллаев, Рўзиев ва Сидиқов учлигидан фойдаланмаган бўлардим. Ўртада ҳимояга мослашган футболчи ва битта ижодкор ўйинчи бўлса, Рўзиев ва Сидиқовда имконият кўпроқ бўларди. Ҳар бир йўқотишимиз билиняпти. Александр Мерзляков жароҳати борлиги учун ярим ҳимоячимиз Санъат Шиховни ҳимояга қўйяпмиз. Булар баҳона бўлолмайди. Ҳар бир жамоада рақобат бўлиши лозим. Салбий натижа кўрсатяпмизми, демак қаердадир хатога йўл қўйганмиз.\n- Яқинда клубда раҳбарият ўзгарди. Бу ўзгариш жамоада ижобий ўзгариш бўлишига таъсир қиляптими? Балки ёзда каттароқ трансфер кўрамизми?\n- Менимча, каттароқ трансфер кўрмасак керак. Янги раҳбарият катта мақсадлар билан келишган. Улар тинимсиз ҳаракатда. Охирги пайтларда кам очко жамғарганлигимиз сабабли иккита учрашувда максимал очко йиғиб, раҳбарият билан гаплашиб олмоқчи эдик. Ҳозирги пайтда қандай савиядаги ўйинчиларни оламиз? Барибир маблағга бориб тақалади. Яхши футболчини жалб қилмоқчимисиз, кўпроқ пул тўлаш керак бўлади. Ҳозир имкониятимизни билмайман. Лекин юқори шижоатли инсон келди, доим ҳаракатда. Ўйлайманки, Қўқон футболи учун ижобий тарафга ўзгариш бўлади. Биринчи даврадан кейин мени ҳам таркиб бўйича ўзимга яраша талабларим бор. Гаплашиб оламиз. Масалаларни ижобий ҳал қила оламиз. Агар ижобий ҳал қилмасак, таркибда рақобат бўлмаса, унда яна шу ҳолат давом этиши мумкин.\nЎйиндан олдин рақиб жамоа ўйинчиларини футболчиларимга ўқиб эшиттирдим. “Бунёдкор” шундай жамоаки, фамилиясини кўриб, ўйинчиларимиз танишмайди. Қолган клубларда кимнидир номини айтсангиз таниши мумкин. Биз мураббийларда ҳам рақиб ўйинчилари хусусида ахборот кам эди. Қўрқмасдан ёшларга имконият берилаётгани “Бунёдкор”нинг ютуғи ва бунга мажбур. Чунки академияси бор, бошқа жамоаларга нисбатан ёши катта ўйинчилари камроқ. Охирида тажрибали ўйинчиси масалани ҳал қилиб кетди. Даврон Эргашевга персонал равишда Иван Йосовични қўйгандик. У яхши ўйнади, фақат ўша вазиятда ўйинчисини йўқотиши бизга қимматга тушди.


Ўзбекистонлик ҳуқуқ фаоли Ўшга киритилмади\nВасила Иноятова Қирғизистон чегарачилари масаласини халқаро миқёсда кўтармоқчи.\nЎзбекистон инсон ҳуқуқлари “Эзгулик” жамиятининг раиси Васила Иноятова қирғиз чегарачилари уни “Дўстлик” чегара пунктидан ўтказмаганлигини айтмоқда. Қирғизистон чегара хизмати эса бундай ҳолатнинг бўлиши мумкин эмаслигини билдирмоқда.\nЎзбекистон инсон ҳуқуқлари “Эзгулик” жамиятининг раиси Васила Иноятовага кўра, у 23 сентябр куни Андижон вилоятидаги “Дўстлик” чегара пунктидан Қирғизистон томонига ўтмоқчи бўлган.\n- Мен Ўзбекистон томонидаги “Дўстлик” чегара постидан ҳеч қандай қаршиликсиз ўтдим. Лекин Қирғизистон чегарасига ўтганимда, улар паспортларимни олиб, бир хонага олиб киришди. Мени у ерда 5 соат қолдиришди. Сумкам, қўл телефонимни олишиб, ҳаттоки “ташқарига чиқаман” десам ҳам чиқаришмади. Ўзларини ҳам таништиришгани йўқ, хужжатларини кўрсатишгани йўқ. Шундай бир ноинсоний муомала, душманга қилинган муомала бўлди. 5 соатдан кейин улар “Қирғизистон элчихонасидан расмий рухсатнома олиб келасиз. Хатни олиб келганингиздан кейин сизни киритамиз”, дейишди,- дея ҳикоя қилиб берди ўзбекистонлик ҳуқуқ фаоли Васила Иноятова.\nҲуқуқ фаоли ўзбек-қирғиз чегарасидан ўтиб, Ўшдаги таниш-билишларини кўриш, у ердаги вазият билан танишиш истагида бўлганлигини, бироқ Қирғизистон жанубида ҳеч қандай тадбир режаламаганлигини айтди. Унга кўра, “Дўстлик” чегарасидан бошқа фуқаролар ҳам ўтиб-қайтаётганини кўрган.\n- Ўзбекистон томонидан ўтказмасликка ҳаракат қилишар эди. Икки марта Ўзбекистон чегарачилари ўтказишмаган. Энди бу гал қирғиз чегарачилари ўтказишмади. Мен ўйлайманки, сумкамдаги ҳужжатларимни кўришган. ”Ҳар қандай ҳуқуқ химоячиси Ўшга ўтиши муаммо бўлса керак”, деб ўзим ҳам тахмин қилган эдим. Тахминим тўғри чиқди, -деди ҳуқуқ фаоли Васила Иноятова.\nҚирғизистон чегара хизмати матбуот котиби Салқин Абдуқариева эса ўзбекистонлик ҳуқуқ фаоли ўзбек чегарачилари томонидан Қирғизистон ҳудудига ўтказилганлигига шубҳа билдирди:\n- Гап шундаки, “Дўстлик” ва “Маданият” чегара пунктлари қирғиз ва ўзбек чегарачилари томонидан ёпилган. Фақат учинчи давлат фуқаролари ўтиши мумкин. Ёки чегара туманида яшовчи фуқаролар ўтиши мумкин. Ўзбекистон фуқаролари Қирғизистонга ҳаво йўли билан келиши мумкин. ”Дўстлик” чегара пунктидан эса бу аёлнинг ўзбек чегарачилари томонидан ўтказилган бўлиши мумкин эмас. Чунки “Дўстлик” кечаю кундуз ёпиқ. Ўзбекистон томонидан чегара бир томонлама ёпиқ бўлса, ўзбек чегарачилари ўз фуқароларини ўтказмаётган бўлса, бу аёл қандай қилиб ўтиши мумкин? -дея савол қўяди Қирғизистон чегара хизматининг матбуот хизмати вакили Салқин Абдуқариева.\n24 сентябр куни Васила Иноятова чегарачилар тавсия этган Тошкентдаги Қирғизистон элчихонасига борганини айтади:\n- Қирғизистон элчихонасига бордим. Жума дам олиш куни эмас, ҳамма элчихоналар ишлайди. Элчихонада хеч ким йўқ, расмий ишлар билан кетишган. Инсон ҳуқуқлари бўйича вакил йўқ, шахсий ишлар бўйича вакил йўқ, элчининг ўзи йўқ. Эшикни тагида икки соат турганимдан кейин шундай жавоб беришди, - деди Васила Иноятова.\nЎзбекистон чегара пунктидан мазкур ҳолат бўйича ахборот олиш имкони бўлмади.\nАйни пайтда Ўзбекистон инсон ҳуқуқлари “Эзгулик” жамиятининг раиси Васила Иноятова чегарада бўлган ҳодисани халқаро даражада кўтармоқчи.\n- Варшавада Европада ҳавфсизлик ва ҳамкорлик ташкилотининг бир йиллик саммити бўлади. Мен шу саммитга таклиф этилганман. Албатта бу воқеани у ерда кўтараман. Бир тадбир режалаштирганмиз. Ўша тадбирда бу ҳақда айтаман, Қирғизистон хукумат вакиллари билан суҳбатлашаман. Бу бўлиб ўтган воқеа бўйича изоҳ беришлари шарт, - деди ҳуқуқ фаоли Васила Иноятова.\nВасила Иноятова Ўш қирғинидан сўнг Европада бўлиб ўтган бир неча тадбирларда қатнашган эди. У жалолободлик ҳуқуқ фаоли Азимжон Асқаров ҳимоясига сўзлаган эди. Шунингдек, у Европадаги чиқишларида Ўш қирғини акс этган видеотасмани ҳам ҳвола этган эди.


Болаларнинг оиладаги хусусий мулки\nБолаларнинг шахсий мулкий ва номулкий ҳуқуқлари\n1894 марта ўқилди\nВояга етмаган болалар хусусий мулк эгаси бўлиш ҳуқуқига эгадирлар.\nВояга етмаган болаларнинг ҳадя, мерос тариқасида олган мол-мулки, шунингдек шахсий меҳнати ва тадбиркорлик фаолияти натижасида орттирган мол-мулки уларнинг хусусий мулки ҳисобланади.\nВояга етмаганларнинг шахсий фойдаланишидаги буюмлари (кийим-кечак, пойабзал, ишлаб чиқариш қуроллари, ўқув анжомлари ва бошқалар) уларнинг хусусий мулки ҳисобланади.\nХусусий мулк дахлсиз ва давлат ҳимоясидадир.\nМулкдор фақат қонунда назарда тутилган ҳолларда мулкидан маҳрум этилиши мумкин\nМол-мулкни мулкдордан олиб қўйиш\nМол-мулкни мулкдордан олиб қўйишга қонунларда назарда тутилган ҳолларда ва тартибда мулкдорнинг мажбуриятлари бўйича ундирув ана шу мол-мулкка қаратилган тақдирда, шунингдек национализация қилиш, реквизиция ва мусодара қилиш тартибида йўл қўйилади.\nАгар қонунга асосан шахсга тегишли бўла олмайдиган мол-мулк унинг мулки бўлиб қолса, ушбу мол-мулкка нисбатан мулк ҳуқуқи суд тартибида бекор қилиниб, олиб қўйилган мол-мулкнинг қиймати шахсга тўланади.\nФуқароларга ҳамда юридик шахсларга қарашли национализация қилинаётган мол-мулкка нисбатан мулк ҳуқуқини ҳақ тўлаш асосида қонун ҳужжатларига мувофиқ давлат ихтиёрига ўтказишдан иборат.\nМазкур мол-мулк кейинчалик денационализация қилинган тақдирда, агар қонунларда ўзгача тартиб белгилаб қўйилган бўлмаса, собиқ мулкдорлар ушбу мол-мулкнинг қайтариб берилишини талаб қилишга ҳақлидирлар.\nТабиий офатлар, авариялар, эпидемиялар, эпизоотиялар юз берган тақдирда ва фавқулодда тусдаги бошқа вазиятларда мол-мулк жамият манфаатларини кўзлаб, давлат ҳокимияти органи қарорига мувофиқ мулкдордан унга мол-мулкнинг қийматини тўлаган ҳолда қонун ҳужжатларида белгиланган тартибда ва шартлар асосида олиб қўйилиши мумкин.\nРеквизиция ўтказилишига сабаб бўлган вазиятларнинг амал қилиши тўхтаганидан кейин реквизиция қилинган мол-мулкнинг собиқ эгаси сақланиб қолган мол-мулкни ўзига қайтариб беришни талаб қилишга ҳақли.\nҚонунда назарда тутилган ҳолларда мол-мулк суднинг қарорига мувофиқ жиноят ёки ўзга ҳуқуқбузарлик қилганлик учун ҳақ тўламасдан мулкдордан олиб қўйилиши мумкин.\nбола хусусий мулки


Банк-молия академияси магистратурасига жорий йилда 200 нафар талаба қабул қилинади | Xushnudbek.uz\n07.07.2015\tin Abituriyent-2015, Saralangan, Yangi hujjatlar Фикр билдиринг\n2015 йил 29 июнь куни Ўзбекистан Республикаси Вазирлар Маҳкамасининг “2015/2016 ўқув йилида Ўзбекистон Республикаси Банк-молия академияси магистратурасига қабул тўғрисида”ги Қарори қабул қилинди.\nҚарорга кўра, Банк-молия академияси магистратурасига 2015/2016 ўқув йилида 10 та мутахассислик бўйича жами 200 нафар талаба қабул қилиниши белгилаб қўйилди.\nЎтган йил билан солиштирадиган бўлсак, квоталар сонида ўзгаришлар йўқ. Фақат “Инвестицияларни бошқариш” мутахассислигида реал сектор учун квоталар сони 9 тага кўпайтирилиб, 29 нафар ўрин ажратилган. Ўз навбатида худди шу мутахассисликнинг банк сектори учун 9 та квота камайтирилиб, 16 та ўринга туширилди.\nБундан ташқари, яна бир ўзгаришлардан бири, жорий йилда Адлия вазирлиги учун «Давлат молиясини бошқариш» мутахассислиги бўйича давлат гранти асосида 1 (битта) ўрин мақсадли ажратилди.\nШунингдек, жорий йилда «Инвестицияларни бошқариш (реал сектор учун)» мутахассислиги бўйича қабул квотасининг иқтисодиётнинг реал сектори айрим тармоқ ва корхоналари бўйича тақсимланишида ҳам ўзгаришлар бор.\nХусусан, ушбу йилда Иқтисодиёт вазирлиги, Ахборот технологиялари ва коммуника- цияларини ривожлантириш вазирлиги, «Ўзқишлоқхўжаликмашлизинг» АЛК, «Навоий КМК» ДКларга ҳам ўрин берилди.\nЎз навбатида «Ўзбекэнерго» ДАК, «Ўзкимёсаноат» ДАК, «Ўзбекистон ҳаво йўллари» МАК, «Олмалиқ тоғ-кон металлургия комбинати» ОАЖ ҳамда «Ўзоғирнефтгазкимёлойиҳа» институтига жорий йилда квоталар ажратилмади.\nЭслатиб ўтаман, 2013 йил 16 сентябрдаги Вазирлар Маҳкамасининг 255-сонли қарори билан “Ўзбекистон Республикаси Банк-молия академияси магистратурасига қабул қилиш тартиби тўғрисида”ги низом тасдиқланган эди. Унга кўра, Банк-молия Академияси магистратурасига қабул қилишда ёш цензи белгиланиб, 35 ёшдан ошганлар мазкур даргоҳга ҳужжат топшира олмаслиги қайд этилганди. Мазкур Низомнинг батафсил шарҳи билан қуйидаги манзилда танишишингиз мумкин.\nҚарорга кўра, Ўзбекистон Республикаси Банк-молия академияси магистратурасига 2015/2016 ўқув йили учун қабул қуйидагича белгиланди:\n№ Мутахас-сислик шифри Мутахассислик номи Жами давлат гранти тўлов- контракт\n1 5А 230701 Банк иши (фаолият турлари бўйича) 55 18 37\n2 5А230702 Банк ҳисоби ва аудит 12 5 7\n3 5А230603 Инвестицияларни бошқариш (реал сектор учун) 29 7 22\n4 5А 230603 Инвестицияларни бошқариш (банк сектори учун) 16 5 11\n5 5А230601 Давлат молиясини бошқариш 31 15 16\n6 5А230602 Корпоратив молия ва қимматли қоғозлар бозори 7 2 5\n7 5А230902 Аудит (молия соҳасида) 5 3 2\n8 5А 231201 Суғурта иши 10 – 10\n9 5А231301 Пенсия иши 15 10 5\n10 5А 230801 Солиқлар ва солиққа тортиш 20 10 10\nЖАМИ 200 75 125\nИзоҳ: «Давлат молиясини бошқариш» мутахассислиги бўйича давлат гранти асосида 1 (битта) ўрин Ўзбекистон Республикаси Мудофаа вазирлиги ва 1 (битта) ўрин Ўзбекистон Республикаси Адлия вазирлиги учун, «Пенсия иши» мутахассислиги бўйича давлат гранти асосида 1 (битта) ўрин Ўзбекистон Республикаси Мудофаа вазирлиги учун мақсадли равишда ажратилган.\n«Инвестицияларни бошқариш (реал сектор учун)» мутахассислиги бўйича қабул квотасининг иқтисодиётнинг реал сектори айрим тармоқ ва корхоналари бўйича\nТ/р Вазирлик, идора ва корхоналарнинг номлари Жами Шу жумладан\nДавлат гранти тўлов-контракт\n1. Иқтисодиёт вазирлиги 1 1 —\n2. Қишлоқ ва сув хўжалиги вазирлиги 2 2 —\n3. Ташқи иқтисодий алоқалар, инвестициялар ва савдо вазирлиги 1 1 —\n4. Ахборот технологиялари ва коммуника цияларини ривожлантириш вазирлиги 2 1 1\n5. «Ўзавтосаноат» АК 1 — 1\n6. «Ўзбекистон темир йўллари» ДАТК 2 — 2\n7. «Ўзбекнефтгаз» МХК 3 — 3\n8. «Ўзметкомбинат» АИБ 1 — 1\n9. «Навоий КМК» ДК 2 — 2\n10. «Ўзқишлоқхўжаликмашлизинг» АЛК 1 — 1\nЖами 16 5 11\nИзоҳ: «Навоий кон-металлургия комбинати» Давлат корхонасидан номзодларга «Давлат молиясини бошқариш» мутахассислиги бўйича ҳам танловда иштирок этишга рухсат берилади.\nАбитуриент абитуриент-2015 Академия банк қабул\t2015-07-07


Убайдулло Солиҳ ўғли Завқий ҳаёти ва ижодини ўрганиш - Әдебиеттен ашық сабақтар - Қазақ әдебиеті - Әдістемелік қоржын - Тәрбие.орг\nУбайдулло Солиҳ ўғли Завқий ҳаёти ва ижодини ўрганиш\nЖарияланған материалдың жеке номері: 18184\nОҚО, Сайрам ауданы, Манкент ауылы,\n№64 Ш.Рашидов атындағы\nжалпы орта мектептің\nөзбек тілі және әдебиеті пәні мұғалімі\nМавзу: Убайдулло Солиҳ ўғли Завқий ҳаёти ва ижодини ўрганиш\nМақсад: Ўқувчиларга шоир ҳақида маълумот бериш, эркин- мустақил фикрлашга йўналтириш, дунёқарашни кенгайтириш, инсоний фазилатларни камол топтириб, комил инсон қиёфасида тарбиялаш.\nДарс тури: Янги билим берувчи\nДарс типи: савол-жавоб, тушинтириш\nДарс жиҳози: Навоий портрети, слайдлар, тарқатмалар, рангли қоғозлар, маркер.\nҚўлланиладиган услублар: Семантик карта, тўплаштириш, асфальт тест, кубизм, Джигсо, вен, фишбоун\nДарс бориши: Ташкилий қисм.\nДарс одатдагидай саломлашишдан бошланди.\nЎқитувчи: Одами эрсанг, демагил одами\nНавоий ўзининг ушбу ҳикматида ҳақиқий инсон халқ ғами билан яшайди, фақат ўзини эмас, ўзгаларини ҳам ўйлайди. Биз ҳам ушбу ҳикматни дарсимизга шиор қилиб олиб, инсоний фазилатларни қалбимизга жо қилган ҳолда бир-биримизга эзгу ниятларимизни билдирамиз.\n(Ўқувчилар қўлларини бир-бирига теккизган ҳолда тилак айтишади).\nАлпомишдай жасур, бақувват, мард йигит бўлинг.\nБарчинойдай садоқатли, иродали қиз бўлинг.....\n(Ҳамма ўқувчилар қўлларини жипслаштирган ҳолда юқорига кўтариб: жипслигимиз, дўстлигимиз, ўзаро ҳурматимиз бизни тарк этмасин).\nЎқувчилар рангли қоғозлар орқали гуруҳларга бўлинади.\nГуруҳ сардори аниқланиб, гуруҳ аъзоларини баҳолаш вазифаси юклатилади.\nЎтилган мавзулар мустаҳкамланади:\nІ. Гуруҳ семантик карта орқали\nМуаллифлар Асарлар Навоий\nБадое ул- бидоя\nҲарф иши +\nІІ. Тўплаштириш орқали\nІІІ. Асфальт тест орқали\nИкки хил жавоб берилган, тўғри жавобга , нотўғри жавобга\n1.Алпомишнинг асл исми Ҳакимбек\n2.Алпомиш достони Эргаш Жуманбулбул ўғли томонидан ёзиб олинган\n3. Навоийнинг “ Ҳилолия” қасидаси Ҳусайн Байқарога бағишланган\n4.Бобурнинг “Фарход ва Ширин” достони ишқий мазуда ёзилган\n5.Алишер Навоийнинг ёшликда севиб ўқиган китоби “Лисон ут-тайр”\n6.Бобурнинг “Мухтасар” рисоласи аруз назариясига оид\n7. ....Ошлиғи вофир, меваси фаровон, қовун ва узуми яхши бўлур. Қовун маҳалида полиз бошида қовун сотмоқ расм эрмас...\nУшбу парча Бобурнинг “Бобурнома” асаридан олинган бўлиб Самарқанд шахри ҳақида.\n8.Амирийнинг ҳаёти мухтожликда ўтган.\n9.Бошида тож, қўлида қалам.\nУшбу жумла адабий шахслардан Бобур ва Амирийга хос\nУйга вазифа сўралади\n2.Умархон кучли сиёсий арбоб\n3.Умархоннинг ўз даври ижодкорларига ҳомийлиги\n4. Амирийнинг ижоди.\n5. Амирий ғазалларидан парча ёд олинг 6. Якпора ғазал тури ҳақида айтинг.\n-Қўқон шахрида яшаб ижод қилган адабий шахслардан кимларни биласиз? (XVIII-XIX асрлар орасида)\nАмирий Махмур Муқимий Завқий\n-Амирий, Махмур, Муқимий, Завқийлар 18-19 асрларда яшаб ижод қилган шоирлар\n- Ушбу шоирлар ҳақида нималарни биласиз.\n-Ушбу адабий шахлардан кимнинг исми нотаниш?\nБиз бугун 18-19 асрларда яшаб ижод қилган тенглик ва адолат куйчиси Убайдулло Солиҳ ўғли Завқийнинг ҳаёти ва ижодини ўрганамиз.\nЎқувчилар, ҳар бир гуруҳ дарсликда берилган шоир ҳақидаги маълумотларни ўқишади. Ҳар бир гуруҳ аъзолар бир-бирига ҳикоя қилишади.\n-Завқий ким экан?\n-Биз у ҳақда қандай маълумотларга эга бўлдик?\nЎқувчилар китобдан олган маълумотларини баён қилишади.\nҲар бир гуруҳ аъзолари ўзаро фикр алмашишади.\n(Ўқитувчи ўқувчиларни фикрини тўлдиради чизма орқали)\nЗавқий хаёти ва ижоди юзасидан олган билимларини мустаҳкамлашади.\n1-гуруҳ Венн диограммаси орқали\n2-гуруҳ Тўплаштириш орқали\n3-гуруҳ Фишбоун орқали\nЎз замонасидаги жабр-зулмга қарши ўт очган, умрининг охиригача меҳнаткаш халққа содиқ қолган Завқий қийин мураккаб ҳаёт ва ижодий йўлни босиб ўтди. Шунингдек Завқий жуда мураккаб ва тарихий воқеаларга бой бир даврда яшаб ўтган тенглик ва адолат куйчиси сифатидаги маърифатпарвар бўлиб қолади.\nДарс якуни: -ўқувчилар билими баҳоланади\n-уйга вазифа бериш\nУйга вазифа: «Ўтмиш ва замонамиз» мавзусида эссе ёзиш. Тәрбие.орг сайтынан Убайдулло Солиҳ ўғли Завқий ҳаёти ва ижодини ўрганиш Әдебиеттен ашық сабақтар материалды тегін жүктеп сабақ барысында қолдануға рұқсат етіледі. Жарияланған материалға tarbie.org сайтының әкімшілігі жауапты емес\nАвторы: Саипова Сахиба\nОҚО Сайрам ауданы, Манкент ауылы, №64 Ш.Рашидов атындағы ЖОМ өзбек тілі және әдебиеті пәні мұғалімі


Сайёрамизда ҳали ҳам коронавирус етиб бормаган жойлар борлигини биласизми?\nШундай қилиб, Сицилия ва Тунис ўртасида Ўрта Ер денгизда жойлашган Линоса оролида CОВИД-19 билан касалланган биронта ҳам одам йўқ. Оролга фақат паромда бориш мумкин, бунга 12 соат вақт кетади. Маҳаллий аҳолининг сўзларига кўра, дунёда пандемия бошланганидан бери оролда ҳеч нарса ўзгармаган. Шаҳар ҳокими Линоса Тото Мартелонинг таъкидлашича, аҳоли “бегоналардан шубҳаланади ва ўз хавфсизлигини ҳимоя қилади”. Оролга келишдан олдин барча келганлар коронавирус тестини топширишлари керак.\nШунингдек, Тремити архипелагида ҳам шу пайтгача бирорта ҳам коронавирус ҳолати қайд этилмаган. Унинг аҳолиси асосан иккита асосий оролда – Сан-Никола ва Сан-Доминода истиқомат қилади. Қолган учта Тремити оролларида одамлар яшамайди. Паром билан бир соатлик масофада жойлашган Термоли материк порти қаттиқ назоратга эга. Барча келган ёки кетаётган саёҳатчиларнинг тана ҳарорати қайд қилинади ва уларнинг шахсий гувоҳномалари тасдиқланади.\nШунингдек, Фелиcуди ва Аликуда ороллари хам коронавирусдан ҳоли макон ҳисобланмоқда.\nКиритилди: 12:45 01.03.2021. Ўқилди: 1817 марта. Фикрлар сони: 0 та.


O'zLiDeP фаоли 20 кишини ишли қилди | O'zLiDeP\nO'zLiDeP фаоли 20 кишини ишли қилди\nОлий Мажлис Қонунчилик палатаси Спикери ўринбосари, O'zLiDeP фракцияси раҳбари Актам Хаитов Жарқўрғон тумани “Қораёғоч” маҳалласида жойлашган “Layf Water” масъулияти чекланган жамиятида бўлди. Корхона фаолияти билан яқиндан танишди.\nХабарингиз бор, “Layf Water” масъулияти чекланган жамияти 2020 йилдан ўз фаолиятини бошлаган. У ерда Хитойдан келтирилган сув қадоқлаш ускунаси ёрдамида минерал сув қадоқланади. А.Хаитов қадоқлаш ускунасининг ишлаши, қадоқланаётган маҳсулот сифати, таркиби, унинг фойдали хусусиятлари билан қизиқди. Шунингдек, заводда ишлаётган ёшлар билан суҳбатда бўлди. Тадбиркорни ўйлантираётган масалалар хусусида суҳбатлашди.\n— Айни пайтда заводимизда 20 нафар иш ўрни яратилган, — дейди “Layf Water” масъулияти чекланган жамияти раҳбари Ш.Жаҳонгиров. — Асосан шу маҳаллада яшовчи ёшлар меҳнат қилишмоқда. Дастлаб, корхонамизда “Hydrouzel” ёрлиғи остида 0.5, 1, 1.5, 5 ва 10 литрли идишларга қадоқланган газли ва газсиз минерал сув ишлаб чиқарила бошланган бўлса, ҳозирга келиб, 0, 5 литр ҳажмдаги шарбатларни ҳам қадоқлаяпмиз.\nКорхона тўлиқ қувват билан ишга туширигандан кейин, иш ўрни яна 10 тага кўпаяди.\nУчрашув ниҳоясида корхонада ишлаётган 10 га яқин ёш партия аъзолигини қабул қилди ва уларга аъзолик гувоҳномалари топширилди. Шунингдек, корхонада партиянинг Бошланғич партия ташкилоти ҳам иш бошлайдиган бўлди.


НАФС ТАРБИЯСИ - Баҳоуддин Нақшбанд ёдгорлик мажмуаси маркази\n07 октябр 2020 й.\n454 марта ўқилди.\nИнсон нафси ҳамиша тарбияга мухтож. Инсон ўз нафсини таниш ва уни тарбия топтириши билан камолга етади. Комил инсонларнинг барчалари ўз нафсини таниб, уни тарбиялаб камолга етказган кишилардур. Зеро ўз нафсини танимаган одамдан комил инсон чиқиши қийин. Динимизда нафсни поклаш, инсон ўзини-ўзи тергаб, эртанги кунга нима тайёрлаганига назар солиши муҳимдир.\nАллох таоло Қуръони Каримда шундай дейди: ... яьни:"Эй иймон келтирганлар! Аллоҳдан қўрқинглар ва ҳар бир жон эгаси эртанги кун (қиёмат) учун нимани (қандай амални) тақдим этганига қарасин! Аллоҳдан қўрқингиз. Албатта, Аллоҳ қилаётган амалларингиздан хабардордир" (Хашр сураси, 18-оят).\nПайғамбаримиз соллалоҳу алайҳи васаллам ўз нафсини тергаб турган кишини ақлли, ҳушёр инсон деганлар. Муборак хадиси шарифда: "Ақлли-хушёр киши-ўз нафсини тергаган ва ўлимдан кейинги холат учун амал қилган инсондир. Ожиз одам-нафсини ҳавосига эргаштирган ва Аллоҳдан (кўп нарсаларни) умид қилган кишидир" (Имом Термизий ривояти). Қуръони Каримда нафсини поклаган инсон нажотга эришиши ҳақида кўп оятлар келган. Жумладан, Шамс сурасининг 9-оятида: "Ҳақиқатан, уни (нафсни) поклаган киши нажот топур".\nЖумҳур уламолар нафсни поклаш, қалб касалликларини ўрганиш уммат учун фарзи кифоя эканлиги, лекин кимда бирор қалб касаллиги бўлса, уни кетказиш йўлларини ўрганиши фарзи айнга айланишини баён қилинган.\nНафсимизни поклаш учун қуйидагиларга амал қилишимиз керак.\n1. Нафсни риё, бахиллик, очкўзлик, таъма каби ёмон иллатлардан поклаш.\n2. Нафсни ихлос, Аллоҳдан қўрқиш, шукр ва камтарлик каби хислатлар билан гўзал килиш.\n3. Фарз ибодатларини доимий адо этиб юриш.\n4. Нафл ибодатларини кўп қилиш.\n5. Қуръони Каримни тадаббур билан қироат қилиш. Қуръон тиловати қалбни поклайди, қалб покланса, нафс ҳам покланади. Пайғамбаримиз соллалоҳу алайҳи васаллам: "Бу қалблар ҳам худди темир сув текканда занглагани каби занглайди,"-дедилар.\n6. Илм ўрганиш.\n7. Нафсни тергаб туришлик, нафснинг шариатга зид хоҳишларига қарши курашишлик.\n8. Солиҳ инсонлар билан суҳбатлашиш ва хулқи бузуқ одамларнинг суҳбатидан четда бўлиш.\nНафсни поклаш натижасида инсон икки дунё саодати, қалб хотиржамлиги ҳамда дин ва тоат-ибодатда собитликка эришади. Аллоҳ таоло барчамизга нафсимизни сайқаллаш ва қалб касаллигидан покланишимиз учун иноят берсин.\nҒиждувон туман “Тошмасжид” жомеъ масжид\nимом-хатиби Раҳманов Луқмон.\nКЕЧИРИМЛИЛИК – МЎМИНГА ХОС ФАЗИЛАТ\nРЎЗА – ДИННИНГ АРКОНИ\nЗакот молиявий ибодат\nИМОМ БУХОРИЙ БУЮК АЛЛОМА


00:00 / 14.02.2007 | eski savollar | 1552\nШайҳ жаноблари,Пул муомаласи ва савдо сотиқ муомаласида. Сиз сотган маҳсулот ёки ҳизмат учун мижоздан ҳизмат ҳаққингизни айтсангиз ва пулингизни олгандан сонг "рози болинг" десангиз? Мижоз ҳам "мен розиман" десаю аммо ичида норози болса?Унда олган пулимиз ҳаром боп қоладими?Ёки мижоз тилида айтиб дилида қайтгани учун мунофиқ боп қоладими?Нега энди бизларни мижозлар тушунмайди?Айтинг Ҳазрат розилигини сорасамиз, розиман деса ҳисобми? Раҳмат\nИсломда одамларнинг ташқи ҳолатига қараб ҳукм чиқарилади. Ниятига қараб эмас. Харидор розиман дедими, етади. Унинг ичини ёриб кўриш керак бўлмайди. Унинг мазкур нарсанинг олишининг ўзи розилиги аломатидир. Рози бўлмаса, олмасин.\nМол ўрнига пул


ИнтерФУТБОЛ :: Жасур Яхшибоев: "Ўзбекистонга қайтишим билан палов егани бораман"\nЖасур Яхшибоев: "Ўзбекистонга қайтишим билан палов егани бораман"\n«Болалигимда оилавий шароитим у қадар яхши бўлмаган. Яхши футболчи бўлиб етишишим учун оилам қўлдан келганча ҳаракат қилган. Барча имкониятни яратиб беришган. Бобом ва бувим ҳам ёрдамини аямаган. Оиламнинг футболга алоқадорлиги йўқ, мен биринчи спортчиман. Болалигимда кўпинча кўчада тўп тепиб юрардим, шу сабаб оилам мени футболга беришга қарор қилган. Шундан сўнг «Пахтакор» академиясига бордим. Шу даражага етишимда уларнинг ўрни беқиёс.\nҲа, оиламни соғиняпман. Мана уч ойдан буён шу ердаман. Боришим билан биринчи кунни оилам билан ўтказаман, кейинги кунларни эса дўст ва яқинларим билан. Биринчи навбатда палов егани ўзбек ошхонасига бораман (кулади).\nҲар бир машғулот ва ўйинда боримни бериб ҳаракат қиламан. Имкони бўлса, Месси ва Роналду билан бирга ўйнашни хоҳлардим. Бу ерда ўзимни яхши томонлама кўрсатиб, Европага йўл олишни истайман. Ҳар бир ўйинда яхши ҳаракат қилсанг, ўз-ўзидан яхши вариантлар бўлади. Жамоамиз жуда иноқ, яхши йигитлар жамланган.\nҚийин онлар ҳаммада бўлади, менда ҳам бунақаси кўп бўлган. Бироқ мен ўзимга ишонаман ва ҳаётим, келажагим учун курашишда давом этаман. Бу ҳаёт, бугун яхши эртага эса ёмон. Бир нарса аниқ, кимки кўп меҳнат қилса омад албатта келади», — дейди Яхшибоев.


Бугун, Минскдаги суд Украина фуӄароларининг ишини ӄайта кўришни 3 майга ӄолдирганини маълум ӄилди.\n02 март 2021, Тошкент вақти: 19:34\nСудланаётганлар Белоруссия мухолифати учун 26 апрель куни нарозилик намойишида ӄатнашганда ӄамоӄӄа олинган эди. Аввал уларга маъмурий жавобгарлик билан 15 кунлик ӄамоӄ жазоси берилганди.\nСуд Украина элчихонаси вакиллигининг илтимосига биноан ишни ӄайта кўришни бошлади.\nШанба куни руҳсат этилмаган намойишда ӄатнашгани учун деб Минскда ӄамоӄӄа олинган 14 россияликни суд озод этган эди.


Sayyod - Мухаббат ёки улим 3-бет\nJanuary 17, 2008 - Мухаббат ёки улим 3-бет\n«Сенла бирга ўтган лахзаларни эсласам, хаётда борлигимдан қувонаман…\nСенсиз ўтган бир оним хам керакмас…\nКетар махал хар сафар қайриламан ортга сен томон…чопиб бориб қайта-қайта қучгим келар…ғурурим шу онда йиғлар унсиз…\nСевишни ўргатдинг сенга катта рахмат, афсуски хар сафар кетар чоғ, сенсиз яшашдан бермадинг сабоқ.....\nОхирги ниятлар хам сўнди, орзуларга жой энди йўқ. Нажот йиғлаб кетди сенла бирга фироқ томон. Батамом йўқотдим сени…хали топа олмай хам…\nСоғиниб яшайман…. Севиб хам балки…»\nЮлдузни Джамшердан яширган чоғларимни эслаб гоҳ кулгим келса гоҳ йиғлагим келарди.\nЮлдуз Джамшерга хаммасини тушунтириб берди, онасиникига эмас, хар хафта шу ерда ишлашлигини. Джамшер хаммасини тушунди, чунки унга хаммасини тушунтириб берилди…\nМенга-чи? Тушунганим фақат уни батамом йўқотганим эди. Улар иккови мени унутиб бирнималарни режалаштиришар, гоҳ кулишар ва гоҳ бахслашишарди. Гўё театрда ўтириб уларни умри кўз ўнгимда ўтяпти-ю мен эса шунчаки томошабин. Адашибман, хаёларимда мен ва Юлдуз…у эса кимнидур Асали ва бош қахрамони экан.\nКунлар ўтаяпти оқар сув каби,\nЮрагимда сўнди ишқу-мухаббат,\nВа бу ширин туйғулар ўрнин\nСен туфайли қоплади нафрат. (Нодира Алиева)\nнегадур аламли ва жахолиятдан даракланарди.\nНе истайсан кўнгил? Не хохлайсан? Бунча ўжарсан? Бунча….золим?…Менинг жисмимдасан лек менга бегона. Сотилдингиму севгига? Бевафо мухаббатга бўлдинг маҳлиё? Алданасан кунгил зор қақшаб, жисмим бирла сўнг йиғлайсан ахир…нега бўйсунмайсан менга сен бебурд дилим?\nБилар эдинг бировнинг кўнглига бўлган у бека, билган эдинг бировнинг чаманида сайраган қумри. Овчи булсанг боғбони бор унинг, ўғри бўлсанг унинг қанотлари бор…Етар махал эса балки…орият ботқоги бор…бировнинг бахтсизлигига ўз бахтинг қуролмассан. Сенинг мехмонинг булди нохақлик, нахот бировга уни хадя эта олсанг?\nБилмам эдим лекин бу боғбон эканлигин дўстим…\nҚадрдоним сирдошим, маслахатдошим шу ондан эди менга гўёки душман. Нафрат қоплар билмам нечун … Тасалли бер Оллохим…\nБу нохақлик-ку? Кўнглимга севгини ўзим буюрдимми? Нечун кимгадур бахт улашгувчи севги мени қийнаса? Нечун икки севган инсон бир биринга бергувчи севгиси уларданда кучлироқ бўлиб менга жойлашса? Нахот мени танлади шайтон? Кўнглим ахир бир гўдак мисоли эдику. Адоталданмас бу…биринчи севги…дардисар, аламли севги…қайғуга махкум..ночор ва кемтик туйғу таништирди мени мухаббат билан…….\nМени Юлдуз…севади деб уйлардим…ишонардим. Сезардим. Кўзларидан, сўзларидан..лекин нимадур ушларди. Нахот бу бўлган бўлса Джамшер? Йўқ, мен учун, хозир мен билан бўлмаганлиги адолатдан эмас бўлса Юлдуз учун хам мен билан бўлиш адолатдан эмаслигини тушундим. Лекин нима учун Джамшер?\nЧунки у кўча боласи, ўғри шунингчун ажрашган унга раво? Йўқ, ишонгим келмайди Юлдуз уни севишига. Джамшер хам, ахир у севишни билмайди…\nДжамшер Юлдузни ишдан бўшатадиган бўлди ва шу захотиёў смендан олиб кетди.\nКетар чоғи у билан гаплашмоқчи бўлганимни сезиб келаман деб кетди.\nКейинги дақиқалардаги ўтган нарсалар умримнинг шу вақтигача кўз унгимдан кетмай бирма бир ўтаверган бўлса хам, негадур сўзлашни хохламасдим. Бир куннинг ўзидаёқ хам севгимдан…ха айта оламан севгимдан! Далилсиз, исботсиз маккора ва балки ...билмадим лекин севгимдан! Менга умуман тескари бўлган, на дунёқараши ва на бошқаси билан тўғри келган дўстимдан, ха ха дўстимдан, тўғри келмас, мос эмас дўстимдан ажралдим.\nБалки шу икки инсон менга умуман зид бўлгани учун хам тақдир ажратгандур? Унда нима учун учрашдик? Нега хаёт рўбару қилди? Нега ўргатди, нега кўнгилга жо қилди?\nАлламахалда Джамшер келди, ва хамасини гапириб берди…хатто фохиша эканлигини хам.. Севганим учун ишонмай лол бўлган бўлсам, унинг шўх шаддод қилиғларини эсласам ишониш осонроқ эди чамамда. Гапдан гап чиқиб, билмадим балки рашкми балки бошқа….Джамшерни сўзлари ёдимга тушиб “Фохиша хеч қачон хотин бўлмаслиги” хақидаги гапларини юзига солдим.\nУнинг тақдир хақидаги фалсафаси ю, унинг хаётдаги табақа хақидаги гаплари умуман қулоғимга кирмасди. Борган сари овозим баландланар ва урушиб кетдим. Джамшер тушунмасди ва уям олиша кетди. Бир биримизни энди умуман эшитмай бақирардик.\nШу пайт юзимга тушган шапалокдан тўхтаб колдим. Джамшер қизариб бўзариб юзимга қараб тез тез нафас олиб турардию кўзи йилтирарди. Бирдан юзини беркитиб йиғлай бошлади. Елкасини титраб овоз чиқариб йиғларди. Умуман хеч нарсани тушунмай шокда эдим. Юзимга тушган тарсакни хам унутиб уни қучоқлаб овута бошладим. Бу сўзлардан холат балки ғалати ва кулгули, лекин уша пайтдаги барча холатларда сўзсиз тушунарли эди. Оширвордим ўзим.Унинг нозик жойига яна яра сепиб шу холга ўзим келтиргандим. Джамшер секин тисарилиб тез чиқиб кетди.\nШу шу бошқа Джамшерни кўрмадим. Қўнғироқ хам қилмади келмади хам. Юлдуз хам.\nОрадан ярим йил ўтди, эх..бу орада фақат жисмим билан яшадим, рухан эса бўшлиқ. Муқобил хизматни тугатиш пайти келар чоғи Юлдузни шифохонада кўрдим. Тоби қочиб анализ топширгани келибди.\nКейинги сменда эса мани хонамда кутиб ўтирганди. Хайрон бўлдим. Лекин айтиб берган воқеасидан... Бу тамом эди. Бир томондан Джамшерни топишни ва уни хабардор қилиб балки хаётини сақлаб қолишни ўйласам бу тарафдан Юлдузга ёрдамга шошилардим. Лекин ёрдамда ночор эдим. Фақатгина жимгина у билан алохида гаплашиш учун бошқа ерга кетишга рози бўлдим.\nХаёл сени ховучлаб яна\nКетарсан аламлар сенгадур бисёр\nЙўлингда андуҳлар яна мастона\nАйтилмади бу кеча, бу кеча ёр-ёр\nКетарсан хаётга ўқиб лаънатлар\nХаёлинг бузар қандайдир нигоҳ\nБу нигохда тўла хўрлик кўз ёшлар\nЎланни айтмади унга янгалар\nОтам рахматли исмимни Юлдуз қуйганларида ял-ял ёнган қиз бўлсин деган шекил. Афсуски қанчалар ёғду сочсанг шунчалар бахт сендан юз ўгираркан. Айтишади ку чиройли қизлар бахтсиз бўлади деб. Менинг хам орзуларим бор эди, уларни хаёлан кучоқлаб тунлари уйқуга кетардим. Хаётим кейинчалик бу тарзда кетишини билганимда ўша куниёқ… ўша машъум куннинг ўзидаёқ уни хам ўлдирардим...ўзимни хам..\nЁшим 17 га тўлгандаёқ уйда тўйга тайёргарчилик бошланди. Мактабданоқ совчи қўймасди. Албатта бу ёшгача хавас, қизиқиш мени тенгқурларим каби мени хам четламаган эди. Махалламизнинг бошидаги Алишер исмли болага хавас қилардим. Айниқса армиядан келганида. Қаранг-ки айни шундан совчи келди. Айни мактабни битирдим-у, у хам армиядан келди ва совчи йўллади. Бирам хурсанд эдим-ки… Кўнглимга ўшанда жудаям хаммаси силлиқ кечаётганидан шубха ораламабди хам. 17 ёшда қаерда бунақа шубхалар, бир гўдакдек хамма нарсага ишонган пайтинг. Фотихамиз бўлди. Тўйга бир хафта қолганида…\nКечки пайт нариги махаллага дугонамникига бориб тўйдан кейин киядиган кийимларимни олгани борудим. Дугонамнинг онаси тикувчи, айни тайёр булганди. Ёз пайти, тун кеч кирар пайт. Гап билан бўлиб алламахалгача қолиб кетдим. Соат 23 лардан ошганда шошиб кела бошладим. Дугонамнинг уйидан то менинг уйимгача бўлган оралиқда бир банги бола яшарди қаригина бувиси билан. Исми Ойбек. Эшикни тагида сигаретами ё бошқами чекиб турган экан.\n-Иий, Юлдуз кеч булганда қаёқдан?\n-Дугонамникидан кийимларни тиктириб кевотудим, Сарви холам тузукмилар?\n-Холейз мани бир ўзимми ташлаб кетдила сингиллариникига, мана овқат қиламан деб сал қоляпти оч қолишимга, шундоқ кириб қаравор тўғри қипманми, ёрдам бервор\nХа майли деярли бир махала қарасам қараб берибманде деб кирдим....\nАхмоқина гўлгина, пок покиза дил ва бир қанча орзу умидларим билан остона хатлаб ўтдиму у ердан бахтсиз ва ифлос бўлиб чиқдим…\nЙиртилган кийимларимни устидан янги тиктирган бир куйлагимни кийиб шошиб уйга кириб хонамга қамалиб олдиму хеч нарсани тушунолмасдим. Фақатгина оёқларим ўзимга бўйсунмай дағ-дағ титрар, хаммаёғим оғрирди.\nОйбек “Юлдуз билан бир биримизни аввалдан севардик, никох қилиб оламан” деб ўласидек дуппослниш билан қутулди.\nМен хам бебахра қолмадим окаларимни тепкисидан. Фақат тушунолмасдим нима учунлигини. Қиз болани окаси урса бахтсиз бўлади дейдилар. Окаларим тушунган бўлса керак, бундан баттар бахтсиз бўлмайди энди деб. Балки шунга аёвсиз эл олдида шармсорлик аламини мендан тўйиб-тўйиб олишди.\nШу бир хафта оралиғида ўтган умримни хеч қачон унутолмасам керак... Икки хафта ўтиб бошимга оқ фата ёпиб эмас, қоп-қора рўмол ташлаб бир икки халта кийимларим билан Ойбекникига кўчиб чиқдим холос. Никох. Хеч қандай тўй. Мана менинг орзиқиб кутган онларим. Мана менинг топтаб берилган бахтим. Кўргуликка чидай олмай, махаллада бош кутаролмай, шундоққина хам мункиллаб қолган Сарви хола тушакка михланди. Орадан бир ой ўтар-ўтмас хаётдан кўз юмди. Шуни интизорлик билан кутиб турган Ойбек дарровда ховлини сотиб домга чиқиб кетдик. Бир тарафдан жуда хурсанд эдим махаллани тарк этганимдан. Бир тарафдан... Мана кўчаяпмизу, қўшни ховлида Алишернинг тўйи...\nЙўлингда учраган бегона ховли\nСархуш бўлиб тунни ўтказар бедор\nКўз ёшинг айланар оҳиста қонга\nБу ерда эштилар бегона ёр-ёр…\nОҳ хаёт бунчалар қийнайсан нега\nТақдирим юлдузи эканму хира\nОймўма кўз ёши тушибму унга\nБахтсизлик қўшиғин куйлайди менга\nТўхтамай кетарсан хаёлан яна\nКўз олдинга қотган машъум манзара\nНигохда кўз ёшмас, қон-қирмизи анор\nБу кеча афсуски айтилмас ёр-ёр\nТақдир хам андиша қилмади беор,\nЭнди хеч айтимас, куйланмас ёр-ёр..\nХеч бўлмаса орзуларимдан бири бўлсин деб ТошМи2 га хужатлар топширдим. Қизиғи омадим юришди. Ойбекни турқини камроқ кўрадиган бўлдим.\nБирга яшаяпману тушунолмасдим хаёт мазмунига. Ойбекнинг хаётидаги ўрним, унинг хаётимдаги. Душманим ўзимнинг кўз очиб кўрган эрим?. Ха, майли нима бўлса булар, тақдир деб балки кўнглим ийиб яхши бўлиб кетар хам деб ўйладим. Онам «Эрни эр қиладиган хам қаро ер қиладиган хам хотин” деганларидан балки инсон қиларман деб ўйлагандим. Йўқ. Кундан кунга нафратим ошарди. Оила хақидаги тушунчангиз хар қанча хаққоний бўлмасин атрофингизда кечаётган умр унга ўхшамаса... Ойбекга фақат бир қулдек, кечалари эса хайвоний хирсини қондириши учун керак эдим. Лекин у менгачи? Шунақаям ўлиб қолишини хохлардим-ки… Илоҳим ишқилиб иккиқат бўлмай деб ёлборардим...Аксига олиб хомиладорлигимни поликлиникадан тасдиқлашди. Аборт қилдирдим хеч кимга на хомилам борлиги-ю ва на аборт қилганимни айтмай.\nОйбекдан хомиладор бўлиш ва туғиш мен учун охир хукм эди.\nХовлидан ортган пулни Ойбек деярли хаммасини кайфу-сафо ва қиморда кўкка совурди.\nУйда деярли тинчлик камайди. Тонггача қимор ўйинлари, ичкиликлар…\nМана шу кунларнинг бирида айни Ойбек уртоқлари билан нашани уриб эрталабгача қимор ўйнашди. Тонга яқин олдимга кириб мени зўрлай бошлади. Не кўз билан кўрай....Ойбекни ўртоқларидан бири. Ойбекни қанча ёрдамга чақирмай кирмади…Мени дўстларига қиморга ютқазибди...\nУмримни илк орзуларини бир сиқим жуфтлаб қисиб бўғгани етмагандек, холсиз, жонсиз, бахтсиз умримни бошқаларга бўлакма-бўлак тарқатди…\nТонга яқин уйда хеч ким қолмаганди. Ойбек хам уртоқлари билан ё қочди ё билмадим. Милиция чақирдим.\nХаммаси ўз жазосини олди. Фақат Ойбекга нисбатан хеч қандай модда йўқ эди.\nИфлослик, разилликга қаерда модда бўлган?.\nЛекин суддаги судьяни рахми келиб уйни ўз номимга олишга ва уни уйдан хуқуқини йўқотишга ёрдам берди.\nМахаллага қайтай десам,махалладошларнинг қўлида битта тош камайган бўлса хам барибир хар холда кўзларида нафрат намоён эди. Гўёки Алишерни шармсор қилиб тўйдан олдин бузилиб йиртилиб ўзимни йигитим билан уни юзига тупурганим.\nҚандай қилиб хар бир хонадонга кириб нимани исботлайман?\nАгар мани зўрланганини исботлаганимда нима ўзгарарди? Зўрланган қиз негадур одамлар фикрида фохишаликка илк қўйилган қадам.\nМана шу одатий инсонлар онгидаги қадам иккинчи қадамни жадаллаштирди.\nБу йўлга қадам қўйганда осонгина таниш билиш хам чиқади. Фохиша бўлиш нақадар осон. Аввалига диско клубларга кечаси шунчаки бориб ўтирардим, ўз ўзидан танишишиб кетаверардим. Йўқ, йўқ шошмай. Биринчи кунимми эслай. Тавба халигачон эсимдан чиқмайди.\nПасадена барида ўтирибман, бир икки соат ўтяптихамки хеч ким таниша қолмади. Ёнимда бир очиқ сочиқ кийинган қиз ўтирибди. Менга ора сорада қараб қараб қўйиб кейин олдимга келди.\n-Привет, ну что на работу вышла?\n-Привет, нет я тут не работаю.\n-Ну да помолиться скажи еще пришла, сидишь, смотришь на мужчин пьешь один сок уже целую ночь, да ладно говори уже новенькая да?\n-Ну вот это уже другое дело, ты что у меня уже глаз алмаз на такие вещи, как никак не первый год я тут уже. Но извини кто тебя выпустил на улицу в такой одежде? Эх Гульчатай ты моя, лучше в паранджу окуталась бы чем в этой одежде. Ты же своим видом заразишь мужчин импотенцией. Так пошли срочно ко мне, я тебе рабочий вид придам.\nАпил тапил туриб тез кета бошладик.\n-А можно да сделать?\n-В таком виде тебя гораздо легче заново родить девочка моя, ну мордашка очень красивая, остальное щас посмотрим.\nЙўл йўлакай танишиб олдик. Исми Галя экан. Кўп қаватли биноларнинг бирида жойлашган икки хоналик квартирасига келдик.\n-Так, нука разденься. Надень вот это, это.\nБир балолар кийинтира бошлади.\n-Вай вуй, я же вобще голая почти.\n-Да ты дура набитая, смотри у тебя такая фигурка, грех её скрывать. Мне бы такие ножки а. Нет тебя надо в другом месте продавать. Небось ты и девственница? С какой области? Хотя нет на русском хорошо шпаришь.\n-Ташкентская я, и давно не девственница. Просто вот пришлось. Развелась и вот.\n-Ну да вот такие мужики сами толкают на это а потом еше и шлюхами обзывают. Ладно шас я горло открою фиг заткнусь. Так тебе надо значит чуть чуть выпить, а то с гримасой Мадонны с портрета ничего не добьешься. Как там по узбекски было, а! Қичиқ надо тебе делать понимаешь, там бровями там взглядами, но не переборщи а то цену собьешь себе. Так волосы у тебя шикарные, но макияж а-ля Кизилкум, так и прет социализмом. Так и кричит «В Коммунизме нету секса!»\nЮзимга бирнималар чаплаб ярим яланғоч холда ийманиб туришимни кўриб, холодильникдан ароқ олиб ичира бошлади. Аввалига ўхчиб юбордим, кейин ўргатди қандай ичишни. Йўқ ичолмадим, кейин дугонасига телефон қилди\n-Шанууузь ты где? Давай возьми по дороге шампанское и катись сюда, тут у меня классный экземпляр попался. Юлдуз говорит, вот и надо с нее сделать звиздунью.\nБир соатда бир ажабсанда холда бир ўзбек бўлиб ўзбекмас алламбало қиз келди.\n-Ой хорош товар, конкуренткой будет.\n-Ты дура мы её в другом месте подороже будем пихать и процент соответственно мне будет, все равно и хаты небось у нее нет, а без этого трудновато.\n-Юлдуз синглим Худо олсин бир айш қиламиз, сиқилменг мана биз бормиз, хали кўрмагандек бўласиз, қани бииир сочимиззи ёюлу хахаххаа. Тошкендаги жа…га нон товур кириешка қолдирмаймиз қани олинг сал ёзилиш керек, ичинг.\nШампан виноси бирам яхши таъсир қила бошлади. Хамма нарсани унутаркансан. Фақат бошим гир гир айлана бошлади. Шу дард дастурхоним ёйилса бўладими. Қани энди чакагим тинса. Воқеамдан иккиси хам лол бўлиб қотиб қолишди. Йиғлашиб хам олдик.\n- Боже мой. Чего только я видала, но такое? Свою жену проиграть ужас. Кастрировать нада было его. Ну все давай встали уже под утро клиентов итак упустили пошли в одно место там всегда есть клиенты.\nБир дискоклубга бордик, бирам кайфиятим яхши эдики. Аввалига олдимда парвона дугоналарим бир зумда бири туалетга ким биландур кетди бири рақсдан чарчамасди. Шу пайт кўзимга бир тузукроқ бола кўринди. Қани бир ўзимми синай деб олдига бордим. Ох, хозир эсласам, шарманда. Жа….бчиликниям эплаш керак экан.\n-Ассаломалейкум ока яхшимисиз?\n-Салом салом, келинг яхши қиз\n-Тузумисиз? Уйдагилар яхшими? Анақа, безовта қимадими? Ану дугоналарим сал мани унутиб қолдиришувди зерикдим, кейин ёлғизакансиз, шу ану бирга чой пой қисе девдим гаплашиб, вақтиз борми?\nТасаввур қилаяпсизми халиги болани юзини?\nБечора бола убу қаридош уруғ деб ўйлаган шекил бу мани содда кўришишимдан\n- Кеннайи биз танишмизми?\n-Йўўўўқ, ўлсин, ўлибманми ярим кеча танишимни қидириб. Ока бугун ишга чиқудим агар хизмат бўлса бемалол.\n-Вой қанақа официант? Анақа агар хохласейз учрашсак бўладими а ака?\nОрқамдан қахқахадан эсим чиқиб кетди. Шахноз эшитиб туриб кулворибди\n- Вой "ока" вахахаха, "чой-пой"? "Учрашсак"? Хахаха, "в шахмат поиграем" де яна хахаха..\nҚанақа ока? Йигит ку….Қўй унақа қўрқитма, бу қиз бугун биринчи мартта чиқанде хайрон бўменг асалли қопқоғи, сал кўпроқ ичволган хаяжонланвотти. Желания бўлса гаплашамиз дам оларсиз,\n-Хххаа, анақа..Йигит дам оласизми?\nШу шу хаммага йигит дейдиган бўлдим. Аввалига прикол кейин ўрганиб кетдим. Халиги болани юзидаги холатни хануз эсласам шунақанги уяламан. Шунақанги куламан.\nКейин кейин бир крутой дискобарда ўтирадиган бўлдик. Лекин у ерда ўзлигисини қизлари бор экан. Мама Розасиям.\nЎша ернинг Луиза деган “мама роза”си билан унинг бизнесига халал берганимдан "ё менга ўтасан ё сениям бир қизга ўхшаб сочингни таги билан кесиб ташлаймиз" деб пўписа қилганидан танишдим. Бу пўписани шунақанги қоғозга ўраб айтди-ки бемажол рози бўлдим. Менга муаммо керак эмасди. Бу пайтга келиб Галя билан Шахноз Эмиратга ишлагани кетиб бўлганди. Мени қанча ундашмасин кетолмадим. Қўрқдим. Бу дискобарга энди бошқа янги “хамкасб” қизлар билан айланиб келиб қолгандим.\nХар холда Луизада “крутой” клиентлар. Хаммага қўлма қўл бўлиб танилгандан кўра казо казолар билан айш ишрат қила бошладим. Қизлар орасида мен, Лена ва яна бир икки қизгинанинг нархи баланд эди, қолганлари аста нархи туша бошлади. Нархи туша бошлаганлар секин кетиб Қатортол ёки Скверга чиқишдан ор қилиб борган сари арзонроқ нархда диско клубларга кетишарди. Ёш ўтган сайин хаммаси ўзгаради. Луизанинг яхши тарафи хар ой бизларни шифокорлар кўригидан ўтказарди, кийинишимизга алохида эътибор қаратишарди. Аввалига аввалига 50, кейин ошиб 200$га чиқди нархим. Лекин шунга яраша клиент хам кам манда, но метко. Нарх баланд бўлгани билан клиентлар кўп харажатга тушарди. Масалан суд прокуратура ходимлари ёки казо казо “тепадаги”лар ва мафия боллари шунчаки хатага олиб боришмасди. Луизага олдиндан қўнғироқ қилиб унинг уйида кунлаб, гохида дачаларда хафталаб айш ишрат чўзиларди. Эххе столда нималар бўлмасди. Мен билан кўп муаммолар асосан клиентларнинг баъзиларидаги жиддий таклифи орқали бўларди. Луиза доим "хеч қачон ўзингга ўргатма ва севма" деб ўргатарди, . Қаёқда дейсиз, мани ку каллам жойида лекин уларни чи? Луизани қароргохидан неча маротаба икинчи хотин қилиб олиб кетаман бирга яшаймиз, мана квартира сенга, керак бўлса бизнес очиб бераман, мана мошина севаман ох вох бўлишига қарамай рад жавобини берардим. Бир маротаба биттаси роса урган хам. Милицияга хам уч кунга ушлаб КВДга жўнатишган хам. Қасос ўзлигича. Яхшиям Луиза бор. Нега рози бўлмаганман? Нима хам деб ? Хаммасини хотини бўлса, иккинчи хотин нега? Ўша аёлларга рахмим келарди. Нима қиламан ризқини қийиб болларини? Қарғишида биронта бир нарсага эришармидим? Фохишада хам инсоф борми дерсиз? Фохиша бўлиб туғилмаганман ку…\nЛуиза хам борақол, балки бахтинг деб неччи маротаба иккинчи хотин бўлиб яшашимга ундарди.\nШунингчун янги клиент бўлса юрак безилларди ва ўзимни шўх шаддод, бехаёларча тутардим. Кейин бора бора бу шўхликка ўзим ўрганиб қолдим.\nЛуизада ишлай бошлаганимда хар хафта эмас, энди бир ойда бир ёки икки маротаба ишлардим, чунки шу бир икки маишатдаги бойваччалардан яхшигинаси етарди бир ойга. Нарх хам 200$ бўлгандан кейин хамма хам топилавермайди, фақат Луиза нархларни айтганда 200лигисиям бор деганда қизиққон бойваччалардан принципиал ё ўртоқлари олдида ё қизиққанидан ё фақат қиммати менга дедиганлари топиларди. Қизиғи келганимдан кейин хали хеч қайсиниси "ёқмади" демаган. Луизада ишлашнинг айни шу кам ишлаш тарафи ёқди. Кам кам лекин яхшигина, ва “С кем попало” эмас. Ментлар билан камроқ проблема. Хех, худди ментлар бизни қамаш билан оворадек гапиришимни, уларга соққа фақат керак. Нечтаси Папа Роза. Пул бермай кўрингчи телевизоргача олиб чиқишади. “Булар фохишалар”! Ўзлигисию бизадан бир қадам орқада эмас. Ментлани коттаралию Луизани уйида суюкли мехмонлар. Фохишаликни элита даражасига чиқиб, кўпроқ ўзимга қарай бошладим. Яхши кийнина бошладим, Тошкентдаги энг зўр спа-салонлар, энг зўр бутиклар менинг ихтиёримда эди.\nЛекин…ўз-ўзим билан сухбатдан қочардим.. Жиннимасми дейсизми? Йўқ, нахот ич ичингиздан кимдур сизни урушиб ёки далда бериб турганини сезмагансиз? Балки бу туйғгу ёки иймон … Ана шу ичимдан кимдур “Нима қиляпсан?”, “Қани у бокира бўлган Юлдуз?” деган саволдан қўрқиб ичардим. Уйда якка маст бўлиб дод солиб йиғлаганларим, эххей. Хар кунимда, хар бир бегона қучоқда, юзимда кулгу, кўзимда олов бирла яшасамда, хар сонияда Ойбекга ич ичимдан тавқи лаънатлар ёғардим . Гохи гунохларимни ювай деб кучадаги гадойларга пул кўпроқ берардиму, қайта гунох қилганимни тушунардим…Харом пулни халолга бердимку....\nЯхшиям больница бор. Мазза қилиб хамма нарсани унутиб, умуман бошқа бир Юлдуз бўлардим. Ха, больницада хақиқий Юлдуз эдим. Умуман унутардим барча нарсани. Ишонасизми гўё икки инсондек сезардим ўзимни. Больницада ва Луизанинг қароргохида. Шахноз Эмиратдан келар пайтлар “Сочимиззи ёярдик”. Шу сўзни кўп ишлатардик ва буни маъносини хеч ким тушунмасди, таржимаси хам йўқ фақат у ва мен тушуниб мазза қилардик. Биров билан разборга бориш керак бўлса хам қўл билан гўё бошнинг заколка тақадиган жойига қўл юбориб худди заколкани ечиб итқитиб четга бир нарсани отиб юборгандек қилиб, бошимизни уёқ буёқга силкитиб худди сочимизни ёйиб «Мани жахлимми чиқарма, агар хозир чочимми ёйсам дабдален чиқади, биласан-а мани, ман чочимми ёйми, нақ заколками йўқотиб қўяман-а», ёки дам олишга кетар пайт “Бўлди, чарчадим, кетдик, кафега бориб бир чочимиззи ёйилу заколкалани отиб” ёки\n“-Кеча бир мент билан ташашдим,\n-Йўғе, заколкени йўқотиб қўйдингми?,\n-Вой йўқотгандаям икки марталабига, шунақанги чочимми ёйдим, нақ алвасти бўб кетдим, халиги мент кейин заколками қидириб юрди”, машнақа фақат иккимиз тушунадиган гаплар билан қотиб қотиб юрардик. Больницадагиларгаям юқтирдим. Хурсандчиликгаям жанжалгаям соч ёйиш билан қотар қилардик. Негадур фохишалар роса шодон бўлади. Балки энг тубан бўлиб "Бундан ўзга гунох борми энди?" деб қўрқмасликми билмадим, балки шайтон бизларда бўлса керак. Лекин...\nОдилни биринчи бор учратганимда...\nДавоми 4 бет


Сурхондарёда “Биз – буюк юрт фарзандларимиз!” шиори остида ёшлар фестивали бўлиб ўтди\n23:32 / 25.03.2016\nТермизда Ўзбекистон Республикаси давлат мустақиллигининг 25 йиллигига бағишлаб “Биз – буюк юрт фарзандларимиз!” шиори остида ёшлар фестивали ўтказилди. Бу ҳақда “ЎзА” хабар бермоқда.\nПрезидентимизнинг 2014 йил 6 февралдаги “Ўзбекистон Республикасида ёшларга оид давлат сиёсатини амалга оширишга қаратилган қўшимча чора-тадбирлар тўғрисида”ги қарор ижроси доирасида тадбиркорлик, фермерлик ва ҳунармандлик билан шуғулланиш истагини билдирган ёшлар ҳар томонлама қўллаб-қувватланмоқда. Ўтган йили Термиз шаҳри, Жарқўрғон ва Қумқўрғон туманларида биттадан 64 оилага мўлжалланган кўп қаватли “Камолот” уйлари барпо этилди. Бу борадаги ишлар изчил давом эттирилмоқда. Таълим, тиббиёт муассасалари, болалар спорти иншоотлари, мусиқа мактаблари барпо этиш ва замонавий жиҳозлаш ҳам доимий эътиборда. Жорий йилда тадбиркорлик билан шуғулланиш истагини билдирган касб-ҳунар коллежлари битирувчиларига молия муассасалари томонидан 15 миллиард сўм маблағ ажратиш режалаштирилган.\nФестиваль тадбирлари давом этаётган кунларда вилоятда яна бир хушхабар тарқалди: Бирлашган Араб Амирликларида спортнинг енгил атлетика тури бўйича ўтказилган халқаро турнирда Термиз олимпия захиралари коллежи ўқувчиси Маъруфжон Муродуллаев 400, 800 ва 1500 метр масофага югуриш мусобақаларида бир йўла учта олтин медалга сазовор бўлди. Сирожиддин Норов 800 метр масофага югуриш бўйича учинчи ўринни эгаллади.\nСариосиё туманида туғилиб ўсган Маъруфжон болалигидан енгил атлетика билан мунтазам шуғулланади. 2014 йили Жанубий Кореянинг Инчеон шаҳрида бўлиб ўтган II Параосиё ўйинларида 800-1500 метр масофага югуриш бўйича иккита олтин медалга сазовор бўлиб, 2016 йили Бразилиянинг Рио-де-Жанейро шаҳрида бўлиб ўтадиган XV Паралимпия ўйинларига йўлланмани қўлга киритди.\nФестиваль ёшларни мустақиллик йилларида эришилган оламшумул ютуқлар, турмушимизда рўй берган туб ўзгариш ва янгиланишлар билан яқиндан таништириш, навқирон авлод қалбида ислоҳотларга дахлдорлик, бугунги ҳаётимизга шукроналик туйғуларини мустаҳкамлаш, уларни миллий қадриятларимизга ҳурмат руҳида тарбиялаш каби эзгу ғояларга йўналтирилган.\nТадбир доирасида чекка туман ва қишлоқларда ўтказилган “Бу – менинг Ватаним!”, “Ҳоким ва ёшлар”, “Ўзбекистонга хизмат қиламан”, “Биз соғлом турмуш тарзи тарафдоримиз!”, “Замонамиз қаҳрамонлари” мавзуларидаги учрашувлар, давра суҳбатлари ёшларда катта таассурот қолдирди. “Ҳеч ким меҳр ва эътибордан четда қолмасин!”, “Нуронийлар эъзозимизда” лойиҳалари халқимизнинг бағрикенглик, саховатпешалик каби олижаноб фазилатларини кенг намойиш этди. Ушбу тадбирларда уруш ва меҳнат фронти фахрийлари, ёлғиз қариялар ва ногиронлар ҳолидан хабар олиниб, уларга алоҳида ҳурмат-эҳтиром кўрсатилди. Махсус мактаб-интернатлари тарбияланувчилари учун қизиқарли тадбирлар уюштирилди. “Юртимни обод этаман” акцияси доирасида янги боғ-роғлар, гулзорлар барпо этилди. Ёш ижодкорлар мушоиралари, таниқли спорт усталари иштирокидаги мастер-класслар, янги фильмлар премьералари ва виртуал акциялар, гала-концертлар фестивалга янада кўтаринкилик бағишлади.\n“Ёшлар билан ишлашда энг фаол туман (шаҳар) ҳокими”, “Тадбирларни сифатли ташкил этган “Камолот” ёшлар ижтимоий ҳаракати туман (шаҳар) кенгаши” номинациялари бўйича ғолиблар тақдирланди.\nФестиваль Термиз шаҳридаги “Сурхон” спорт мажмуасида таниқли санъаткорлар ва ёш ижрочилар иштирокидаги гала-концерт билан якунланди.\nТадбирда Сурхондарё вилояти ҳокими Т.Мамараимов сўзга чиқди.


Замондошларимга маддоҳликдан воз кечганим ҳақида – 10 « Ўзбекистон Халқ Ҳаракати\nЗамондошларимга маддоҳликдан воз кечганим ҳақида – 10\n10. ЗАМОНДОШЛАРИМГА МАДДОҲЛИКДАН ВОЗ КЕЧГАНИМ ҲАҚИДА\nБиттагина ғайритабиий ҳодисани мисол келтириш учун ёзганларим А4 форматда қирқ вараққа қараб кетяпти. Республиканинг энг юқори минбари Олий Мажлис десак ўша ерда бир неча бор минбардан туриб гапирган киши сифатида айтаманки, Интернет ҳам жонли аудитория экан. Шу пайтгача ўша воқеани гапирмадимми? – демак аудитория мени тушунмаслиги учун бўлди. Ёзаётганларим Сиз азизлар учун, аммо, аввало ўзим учун. Бир сўз билан айтганда –Тафтиш.\nИбтидонинг интиҳоси бор. 2003 йил июнь ойи охиридан бошлаб ҳар куни беш вақт намоз ўқишга Аллоҳга ваъда бердим. Бу беш вақт ибодат деярли бешта таҳорат билан эди. Ўқигандаям «намоз – Аллоҳ билан сўзлашув» ҳадисига иложи борича қатъий амал қилган ҳолда бўлди.\nХўжалик судида ишларим кўплигига қарамай, нимани ният қилсам ўша ишларим амалга шиб кета бошлади. Қуръонда битта оят бор. Қиёматда фаришталар Пешқадамларга айтаркан «биз сизга ердаги ҳаётингиз даврида ҳам кўмак берардик, ҳозир ҳам ёнингиздамиз»-деган. Қуръон кўрсатмаларига мувофиқ яшашга ҳаракат қилинса, демак фаришталар бизга кўмак беради. Ниятларим эса осмон қадар юксак эди. Аммо, моддий бойлик масаласида Аллоҳ бандасини унга ружу қўймасликдан асраркан. Яна бир оят борки, агар сиз моддий бойлик сўрайверсангиз, бу дунёда Аллоҳ беради, аммо, абадий ҳаёт учун заҳира қолмайди. Аллоҳ Қуръонда Довуд пайғамбарни гоҳлантиради: Ҳой Довуд нафс хоҳишига эргашма, тўғри йўлдан адашиб кетасан,-дея. Эътибор беринг кимга огоҳлантириш бериляпти? Пайғамбарга!!! Пайғамбарлар нафс хоҳиши туфайли тўғри йўлдан адашиб кетар экан, менга ўхшаган гуноҳкор қулларга йўл бўлсин. Аммо, номингиз улуҳланаркан. Биз совет замонида «Номи улуғ, сурпаси қуруқ» деган гапни кўп эшитардик ва бу гапдан кулган ҳолда, номимиз учун эмас, сурпамиз учун кўпроқ ҳаракат қилардик. Ва бу ҳаракат жамоатчилик, жамият олдида оқланардиям.\nБирон бир раҳбарлик лавозимига эришиб, қонунни четлаб ёки бузиб ҳаром луқма ейиш кундалик ҳол эди. «Бўрининг барибир оғзи қон»,-дердик ўзимизни оқлаб. Хоҳлайсизми, йўқми, совет замонининг охирги йилларида ойлик маош орқали кун кўрувчи кишилар кўп эди. Мана охирги икки йил Ш.М.Мирзиёев давлат тепасига келгач ўша даврнинг фазилати ҳаётимизга кириб келяпти.\nЁшларимиз ойлик маоши яхши чет эл компанияларига ишлашга уриняптилар. Шу билан бирга ўзимиздаги касблардаям муносиб иш ҳақи бериш одат тусига киряпти. Одамларимиз чеҳрасида очиқлик, табассум пайдо бўляпти. Чеҳра синиқлиги, хўмрайиб юришнинг асоси – пулсизликдан. Мана Америка, Европа ривожланган мамлакатларидаги одамларнинг чеҳрасига боқинг. Табассум, хайрихоҳлик. Бунинг сабаби меҳнатига яраша маош олишида. Одамларнинг кайфияти, руҳияти кўтаринки бўлиши учун уларга насиҳат қилманг, уришманг, сўкманг – пулини ўз вақтида беринг вассалом.\nКишининг меҳнатини қадрламоқчимисиз, унинг ҳаққини тўлиқ беринг. Аммо, биз ёввойи инстинктларга ўрганиб қолдик. Эсимда 2004 йилда ўзимнинг севимли «АВВА» гуруҳининг дискини Германиянинг Франктфурт аэропортидаги дўкондан сотиб олмоқчи бўлдим. Битта диск 29 евро тураркан!!! Қимматлиги учун ололмадим. Уйга келиб Қаршининг бозорига чиқсам 500 сўмга турибди. Европада бундай иш ўғирлик дейилади, бизда эса ҳалол бизнес.\nҚуръонда «охиратдан қўрқмайдиган одам хулқи ёмон одам» дейилади. Ахлоқсизлигимиз большевизм асорати. Ўтган асрнинг ўттизинчи йилларида Тошкентга атеистликнинг юксак чўққисида бўлган СССРнинг ғарбидаги аҳоли кўчиб келади. Улар келиши билан Тошкентда ўғирлик, талончилик, босқигчилик қотиллик каби жиноятлар кўпайиб кетади.\nҚишлоқ хўжалигимиздаги деҳқон етиштирган маҳсулотни омборларга йиғиш ва уларнинг ҳаққини бўлиб-бўлиб бериш, баъзида бермаслик одати илдизиям больўовайлар билан боғлиқ. Тарихчи Поён Равшанов машаққатли меҳнати эвазига ўтган аср 20-30-йиллардаги Қашқадарёдаги босмачилик ҳаракати манзарасини тиклаб берди. Дўстларим орасида самарқандлик рус шоираси Анастасия Павленконинг битта шеърида Қашқадарё ҳақида шундай мисраси бор «Здесь прёт патриотизмом» деган. Ҳақиқатда большавойларга қарши энг қаттиқ кураш воҳада бўлган экан. Бу фактни Оқпошшо ҳарбий зобитлари ҳам билган, большавойлар ҳам эътиборга олганлар. Шу сабабдан Россия Ғарби Москва ва Санкт-Петербугдаги революцион (бузғунчилик) курашларида тажриба орттирган энг сара ҳарбийлар ва информацион курашларда суяги қотган кадрлар Қашқадарёга юборилган экан.\nҚашқадарёдаги барча ҳокимият ҳарбийлар қўлида бўлган. Мисол учун Ғузорда райком котиби, райисполком раиси ҳам руслардан бўлган. Қирғинбарот урушларда ўзбек ҳалоскорлари (тилимиздаги босмачилар) ўша тажрибали рус ҳарбийларини ҳам доғда қолдириб, майда-майда гуруҳларга бўлиниб – партизанлик кураш тактикасини қўллаган ва Қизил Армияни доғда қолдира бошлайдилар. Аммо, ўзимизнинг ичимиздан чиққан «қаҳрамонлар» сотқинлиги туфайли информацион кураш туфайли халқ ўртасида ҳалоскорлар – бсмачи деган ёмонотлиқ бўлиши эвазига улар енгиларканлар. Жумладан бир неча марта воҳа қишлоқларида босқинни большавойлар уюштириб, буни босмачилар қилганлиги ҳақида ёлғон ахборот тарқатилган, натижада обрўсизлантирилган ҳалоскорларнинг халқ ичидаги ишончи сўндирилган экан.\nАйни шу пайтда Қизил Армия зобитлари ва ҳарбийлари расписка эвазига маҳаллий аҳолидан ўзларига озиқ-овқат, отларига ем-хашак ола бошлайди. Вақти келганда тўловни қилмай, номардларча аҳолини алдайди.\nКейинчалик бир танишимда Ғузорда бўлган воқеалар ҳақида эшитиб қолдим.\nЧор Россияси ҳарбийларини додини берган Абдумалик тўра Ғузор Ҳокими бўлган. Ғузорликлар қўшини Самарқанд шаҳрини ҳам озод қилганлар. Аммо, Абдумалик Тўранинг отаси Бухоро Амири Музаффар ўз ўғлига қарши чиқиб руслар билан биргаликда ғузорликларга қарши чиққан. Ана шунда Абдумалик Тўранинг икки зобити Бобобек ва Жўрабек русларга банди қилиб берилади. Улар эса уларни ўлдириш ўрнига генерал унвони беради ва маҳаллий аҳолини иккига бўлиб ташлайдилар.\nЭнди советлар давридаям ғузорлик Саид деган ҳалоскор 1937 йилларгача мардоновор кураш олиб бораркан. Бу полвон йигит Ғузорнинг охирги Тўраси Муъбин Тўранинг хос навкари бўлган экан. Дев юракли бу жангчига Москвадагилар ҳам қизиқиб қолиб, уни тириклайин келтириш буюриларкан. Саидбекка эса илоҳий башорат берилиб «энди советлар юртга эгалик қилиши, чунки маҳаллий амалдорлар давлатни бошқаришда нўноқлик қилиб, диндан четга чиқиб кетганлиги айтилиб, охиригача курашиш, гарчи ўз жонига қасд қилса-да унга жаннат ваъда қилинаркан». Шундан кейин Ҳалоскор ўз одамларига тарқалишни, совет колхўзларига ишга жойлашишни бураркан. Уни тириклайин қўлга олмоқчи бўлиб келганлар олдида тўппончанинг устига ўтирволиб ўзини отаркан, аламзада йигирма чоғлик қизиллар ҳам ўқ билан унинг гавдасини илма-тешик қилиб ташлашар, кейин эса Москванинг топшириғини бажармаганликлари учун жазога тортилар эканлар.\nБу гапларни нега эсга оляпман? Мени хавотирга солаётган нарса Аллоҳ билан алоқани узмайлик. Бу ишни жадидлар қилиб, ўзбек зиёлилари енгилиши охиргиси бўлсин, демоқчиман. Ўқинг жадидлар тарихини улар большавойларнинг ёлғон шиорларига ишонишиб диндан четлашдилар, ароқ-вино, пиво ичадиган бўлдилар. Оқибат шунақанги кучли миллат ойдинлари кучсизланиб ўз душманларига енгилдилар.\nШахсан мен Ҳанафий мазҳабида бўлиб беш вақт ибодат қилаётган кишининг бузғунчи ғоялар таъсирига тушиб қолишига ишонмайман. Агар сиз беш вақт намозни инкор қиладиган ёки ибодатни кечиктириб ўқисаям бўлади дейдиган диндорни кўрсангиз, дарҳол ундан четланинг. Бу одам биздан эмас.\nБеш вақт ибодат қиладиган кишининг эса бузғунчиликка тили ҳам қўли ҳам бормайди. Фақат рост сўзлайдиган кишини бузғунчи сафига қўшманг.\nМенинг орзу-ниятларим Жомолунгма чўққисиданда бир қулоч баланд, томири эса Тинч океанининг энг чуқур жойиданда бир қулоч чуқур.\nБаъзилари билан таништирай:\n–Ҳар бир ўзбекистонлик оиланинг уй-жойи ва автомобили бўлишини истайман;\n–Ҳар бир ватандошимизнинг уйида беш вақт ибодат қилиши учун шароит бўлишини хоҳлайман, бунинг учун коммунал тўловлар жуда арзон (аслида бепул) бўлишини хоҳлайман;\n–Ҳар бир нафақадаги пенсионернинг пенсияси, талабанинг стипендияси кунига бир килодан гўшт қийматида бўлишини ният қиламан;\n–Ўзбекистон эркаклар футбол термаси Жаҳон чемпиони бўлишини хоҳлайман;\n–Уч юз миллионлик туркий халқлар бирлашиб, улар ўртасида чегара бўлмаслигини истайман;\n–Бир ярим миллиардлик мусулмон оламида ҳақиқий меҳр-оқибат ўрнатилишини истайман;\n–Дунё давлатчилик тарихи Туркистон, ҳозирги Ўзбекистондан бошланганлиги бутун дунё илмий жамоатчилигига исботлаб, Ўзбекистон ҳам, Макка дин маркази бўлгани каби, Илм-маърифат Маркази, бу заминга ёвқараш ман этилган – муқаддас қадамжо сифатида тан олинишини хоҳлайман;\n–Ўзбекистонликлар аҳоли жон бошига даромади бўйича дунёда кучли ўнталикка киришини истайман;\nБуларнинг барчасига Қуръондаги «Шукур қилсанг, неъматимни зиёда қилиб бераман» деган Аллоҳнинг ваъдасига биноан амалга оширса бўлади деб ўйлайман. Ўзимнинг шахсий орзу ниятларимни бу ерга атайин киритмадим. Лекин, у ниятларимга эришиш учун тинмай изланишим, ишлашим кераклигини биламан.\nДавлатимиз учун эса бу реал орзу-ниятлар!!!\nМен сизга Саудия Арабистони, Қатар, Қувайт, Бирлашган Араб Амирликлари ана шу Ваъда туфайли боёд-шоёд яшаётганини мисол келтирмайман.\nСизга йил якунида давлат олган даромадини ўз аҳолиси ўртасида тақсимлайдиган Скандинавия мамлакатлари – Норвегия, Швеция, Финляндия, Швейцарияларни мисол келтирай. Жазирама иссиқдаям ўзларига шароит яратиб олган Австралияни айтай, қаҳратон совуққа шукур қилиб яшаётган Канадани айтай.\nБунинг хамиртуруши бизда бор.\nҚани ўша замиртуруш дейсизми?\nБитта ҳаётий мисол келтирай.\nРоссиянинг ОРТ телеканалида шведларнинг ва менинг севимли ашулчилар гуруҳи АББАнинг собиқ созандаси , композитори Кристиан Бьорн Иван Ургантнинг кўрсатувига ташриф буюрди.\nУргант унга шундай савол берди:\n–Айтингчи Европа Иттифоқи мамлакатлари сизларнинг тарқаб кетган гуруҳингиз аъзоларига бир йил давомида Европа мамлакатларида қайтадан бирлашиб концерт беришни эвазига сизларга Бир миллиард доллар (балким евро эсимда йўқ) пул беришни таклиф қилди. Сизлар нега рад жавобини бердингиз?\nЎйлаб кўринг ҳақиқатда рад қилиб бўлмайдиган таклиф!!!\nАхир мана шу давр мобайнида Европа мамлакатларининг барчасидаги энг қимматбаҳо меҳмонхоналар, энг қимматбаҳо концерт заллари уларнинг хизматига мунтазир бўлишади. Озиқ-овқат, массажчи, гримчи, музикантларни гапирмай қўяқолай. Ахир бу КАЙФ-ку!!! Лекин, улар РАД этишибди!!! Бу нима кўргулик???\nЭнди жавобни эшитинг.\n–Тўғри, бизнинг ҳар биримизга 250 миллион евродан маблағ тақсимланади. Аммо, бизнинг ёшимиз олтмишдан ошди. Агар биз ёшлигимиздаги каби босим билан ашула куйласак ўн беш йиллик соғлигимизни йўқотарканмиз. Шунинг учун ўзаро маслаҳатлашиб рад этдик!!!\nХоразмлик математик Умиджон Исмоилов деган бир акам бор. Ёши олтмиш бешда. Ҳақиқатда Ал Хоразмийнинг авлоди. У кишидаги бу иқтидорни билган ҳолда 60 ёшга кирган пайтида «тезда нафақага чиқиб ўзбек болалари учун математикдан ҚЎЛЛАНМА ёзишга киришишни» таклиф қилдим. У киши эса охирги беш йилда туман Маориф бўлимида бошлиқ бўлиб ишлаб, яқинда ишни топширдилар.\nКуни-кеча гаплашдик. Ниҳоят ижодга энди киришибдилар! Аммо, беш йиллик умрим мажлислар билан ўтиб кетди. Ўзлари математик-да, «ўша беш йилнинг нақ бир йилини селектор ва мажлисларга сарфлабман»-дейдилар. Бизнинг мажлисларимиз қанақалигини сиз-у биз яхши биламиз. Ваҳиманинг уяси. Асаббузарликларни айтмайсизми?\nҚашқадарёда жуда кўп фермерларни биламан, улар ёши олтмишдан ўтгач айнан ўша мажлисларни деб ишни ўғилларига топшириб юборишди.\nБу билан нима демоқчиман? Биз ҳам худди Скандинавия оролидаги мамлакатлар аҳолиси каби ўз қадримизни биламиз. Бизгаям тинчлик-хотиржамлик керак.\nГап ниятда. Ният эса беғубор, ҳамманинг манфаати учун, саҳоватпешалик сувида қайнатилган бўлиши керак.\nШукур қилайлик! Тинч осмонга, прагматик, халқ дардини ўйлайдиган, амалиётчи Президент юртимизга келганига!!! Бизга ҳеч кимнинг қарзи керакмас. Ер ости ва ер усти бойликларимиз халқимизга ўлчаб туширилган. Гап ундан оқилона, бамаслаҳат, ваҳима қилмасдан, тадбирларни тўғри қўллаб фойдаланишда!!!\nЭнг муҳими иқтисодий қийинчиликларга ўзбек халқи чидайди!!!\nЭнди мавзуга қайтсак.


Бугун Туркия генерали Ироққа жўнатиладиган турк ҳарбийлари сони ҳақида келишувга эришилмаганини билдирди.\n07 март 2021, Тошкент вақти: 07:29\nЎтган ҳафта Туркия Парламенти Ироқдаги тинчликни сақлаш ишлари учун бир йил муҳлат билан турк қўшинлари юборилишини тасдиқлади.\nАнқара ҳукуматининг билдиришича, турк ҳарбийлари сони ва уларнинг Ироқдаги қайси минтақаларга жойлаштирилиши тўғрисида Вашингтон билан музокаралар олиб борилмоқда.\nҚўшма Штатлар томонидан тайинланган Ироқ Бошқарув Кенгаши мамлакатга Туркия қўшинлари келтирилишига қаршилик кўрсатмоқда. Кенгашга кўра, Ироқда Туркия қўшинларини жойлаштириш мамлакатда берқарорлик юзага чиқишига сабаб бўлади. Айни пайтда, Кенгаш вакиллари Ироқдаги қуролли шахсларнинг турк ҳарбийларини нишонга олиши мумкинлигидан огоҳлантирмоқда.


ТАРАҚҚИЁТГА КИМЛАР ҲАЛАЛ БЕРМОҚДА?\nAxborot xizmati\tYangiliklar 10 Июнь 2019 да яратилган\t Курилди: 745\nДавлатимиз раҳбарининг ташаббуси билан аҳоли ва тадбиркорларнинг оғирини енгил қилиш, уларнинг вақти ва нақдини тежаш орқали давлат хизматлари кўрсатиш мақсадида Давлат хизматлари агентлиги ташкил этилган.\nДавлат хизматлари агентлигининг хабарига кўра, ҳозирги вақтда жойлардаги Давлат хизматлари марказлари орқали 100 дан ортиқ давлат хизматлари самарали кўрсатиб келинмоқда.\nҚайд этилишича, ушбу тизим аҳоли ва давлат хизмати кўрсатувчи идоралар учун ҳам янгилик бўлган, унга мослашиш, кўникиш учун вақт талаб этилиши ваколатли идоралар томонидан давлат хизматини ўз вақтида ва сифатли кўрсатишга тўсиқ бўлмоқда.\nТаҳлиллар натижаси, энг кўп қонун бузилиш ҳолатларига кадастр, қурилиш идоралари, ҳокимликлар ва коммунал хўжалик ташкилотлари томонидан йўл қўйилганлигини кўрсатмоқда. Ушбу ҳолатларни бартараф этиш ва мазкур ҳолатлар такрорланишининг олдини олиш мақсадида Агентлик томонидан тегишли ҳуқуқий таъсир чоралари қўлланилмоқда. Жорий йилнинг ўтган даври мобайнида вилоятимиз бўйича қўлланилган ҳуқуқий таъсир чоралари натижасида 161 нафар шахс маъмурий ва 17 нафар шахс интизомий жавобгарликка тортилган.\nВаколатли идораларнинг аксарият масъул ходимлари қўлланилган чоралардан ўзларига тегишли хулоса чиқарган ҳолда фуқароларнинг мурожаатларини ўз вақтида ҳал этиб, сифатли давлат хизмати кўрсатишмоқда. Бироқ, давлат хизмати кўрсатишда белгиланган тартибга қайта-қайта риоя этмаётган ходимлар ҳам учрамоқда.\nЎтган давр мобайнида давлат хизматини кўрсатишда такрор ва такрор қонун бузилиши ҳолатларига йўл қўйган ваколатли идораларнинг 32 нафар масъул ходими икки ёки уч мартадан маъмурий жавобгарликка тортилган.\nЖазо чоралари қўлланилган раҳбар кадрлар вилоятимизнинг Самарқанд шаҳар, Оқдарё, Жомбой, Пастдарғом, Самарқанд, Ургут, Қўшработ ва Булунғур туманларида кўпчиликни ташкил этмоқда.


Отасига қўпол муносабатда бўлган эркакка 7 суткалик маъмурий қамоқ жазоси қўлланди\n11:35 / 16.02.2020\nАввалроқ интернетда кекса отаси билан қўпол муносабатда бўлаётган эркак видеоси тарқалганди.\nМаълум қилинишича, видеодаги воқеа ўрганилиб, у 9 февралда юз бергани аниқланган. 51 ёшли М.А. саломатлигидаги муаммолар сабабли ўзи мустақил ҳаракатлана олмайдиган 86 ёшли отасини туртиб, уни койиган.\nМирзо Улуғбек тумани Ички ишлар органлари фаолиятини мувофиқлаштириш бошқармаси ходимлари маҳалла фуқаролар йиғини вакиллари билан биргаликда М.А. билан тушунтириш ишлари олиб боришган ва эркакка кекса отасига қарашда ёрдам кўрсатилишига ваъда беришган.\nМирзо Улуғбек туманининг маъмурий суди М.А.ни Ўзбекистон Республикаси Маъмурий жавобгарлик тўғрисидаги кодексининг 183-моддасида (Майда безорлик) кўзда тутилган маъмурий ҳуқуқбузарликни содир этишда айбдор деб топиб, унга 7 суткалик маъмурий қамоққа олиш жазосини тайинлаган.\nМаъмурий ҳуқуқбузарликлар тўғрисидаги ишларни юритишнинг электрон тизими жорий этилади


Саркози праймериздаги мағлубиятини тан олди ва Фийонни қўллаб-қувватлашга чақирди\n08:46 / 21.11.2016 3202\nФранциянинг собиқ президенти Николя Саркози ўнг марказчилар праймеризида мағлубиятини тан олди, деб хабар бермоқда РИА “Новости” ахборот агентлиги.\n"Мен Франсуа Фийон ва Ален Жюппени 2-турга чиққани билан табриклайман. Бу ўнг французлар фахрланиши мумкин бўлган муносиб одамлардир", деб айтган Саркози.\n10 минг 229 та сайлов участкасидан 8 минг 400 тасида овозлар ҳисоб-китоб қилингандан кейин, Саркози 22,1 фоиз овоз тўплаган ва бу унга 2-турга ўтишга имкон бермаган. Унинг рақиблари – Франциянинг собиқ бош вазирлари Франсуа Фийон 44 фоиз овоз, Ален Жюппе эса 28,1 фоиз овоз тўплаган.\nСаркози икки ғолиб ҳам муносиб номзод эканини ва Жюппени жуда ҳурмат қилишини айтган.\n"Бироқ Франсуа Фийоннинг сиёсий қарашлари менга яқинроқ. Менга овоз берган сайловчилар эркин танловни амалга оширишга ҳақлилар. Бироқ аниқ ва рост гапириш менинг бурчимдир: қандай зиддиятлар бўлмасин, Франсуа Фийон, фикримча, Франция олдидаги турган чақириқларни яхшироқ англайди", деб қўшимча қилган Саркози.\nФранциянинг собиқ президенти


18:46 / 09.03.2016\nThe Beatles гуруҳининг деярли барча пластинкалари устида ишлаган продюсери Жорж Мартин 90 ёшида вафот этди. Бу ҳақида “Ливерпуль тўртлиги”нинг собиқ барабанчиси Ринго Старр Twitter`даги саҳифасида хабар қилган.\nУнинг ўлими ҳақида батафсил маълумотлар мавжуд эмас.\n“Жорж Мартинни ўзинг асра худойим. Биз уни соғиниб қоламиз. Бизга кўрсатган меҳринг ва яхшилигинг учун катта раҳмат”, - деб ёзган Ринго.\nМартин The Beatles яратган тароналарни тижорий фойда олиш мақсадида баҳоламаган, балки уларни санъат асаридек кўрган. Уни гоҳида “бешинчи битл” деб ҳам аташган. Бундан ташқари, у гуруҳнинг бир қанча машҳур тароналарига бастакорлик ҳам қилган: Мисол учун, Yesterday қўшиғида струна квартетини ва A Day in the Life таронасида эса “апокалиптик” кулиминацияни Мартин аранжировка қилган.


Эски паспортда юрганлар 30 кун ичида биометрик паспорт олмаса қанча жарима тўлашини биласизми? - Zamin.uz\n20:11 / 02.12.2019\nШу пайтгача эски паспортда юрган, биометрик паспорт олмаган фуқаролар 30 кун ичида паспортини алмаштиришлари керак. Акс ҳолда улар Маъмурий жавобгарлик тўғрисидаги кодекснинг 223-моддасига мувофиқ 111 500 сўмдан 669 сўмгача жаримага тортилади. Бу ҳақда ИИВ Миграция ва фуқароликни расмийлаштириш бош бошқармаси бўлим бошлиғи Фазлиддин Усмонов маълум қилди.\n“Ўзбекистонда биометрик паспорт олмаган фуқароларнинг нобиометрик паспортларини алмаштириш муддати 2019 йил 31 декабрь этиб белгиланган бўлиб, биометрик паспортга эга бўлмаган фуқаролар 31 декабргача тақаб бормасдан ҳозирданоқ доимий яшаш манзилларидаги ИИБ миграция ва фуқароликни расмийлаштириш хизматларидаги маълумотларни йиғиш пунктларига зарурий ҳужжатлар билан мурожаат этишлари ва биометрик паспорт олишлари зарур”, дейди Фазлиддин Усмонов.\nБиометрик паспорт қандай тартибда расмийлаштириб берилади?\nЭслатиб ўтамиз, Ўзбекистонда биометрик паспортлар 2011 йилнинг январидан жорий этилган бўлиб, эски (нобиометрик) паспортларни янгисига алмаштириш учун дастлаб 2015 йилнинг декабригача, кейинчалик 2018 йилнинг 1 июлигача муҳлат берилган эди. Бироқ бу вақтгача мамлакат аҳолисининг катта қисми паспорт алмаштиришга улгурмагани сабабли Ҳукуматнинг 2018 йил 30 июндаги қарорига мувофиқ Ўзбекистон Республикаси фуқаросининг биометрик бўлмаган паспортининг амал қилиш муддати 2019 йил 31 декабргача узайтирилган.\nМаълумот учун, Ўзбекистонда 2021 йилда биометрик паспорт ўрнига ID-карталар жорий этилиши кутилмоқда. ИИВнинг хабар беришича, 2021 амалдаги биометрик паспортнинг жорий этилганига 10 йил тўлади ва шу йили берилган паспортларнинг муддати тугайди. Муддати тугаган биометрик паспортлар босқичма-босқич ID-карталарга алмаштирилади. “Замин” янгиликларини “Facebook”да кузатиб боринг\n15-03-2020, 16:23, Жамият\n9-03-2020, 21:55, Жамият